Anḍeř n Yeccu ixwa
20
1 Deg wass amezwaru n simana tusa-dd Maryam n Majdala di ṣṣbeḥ zic ɣar wenḍeř, tuɣa ɛad d taǧest. Teẓra taṣḍart aqa temmeksi x wenḍeř. ■ 2 Tuzzeř-dd, tusa-dd ɣar Cimɛun Buṭrus u ɣar umeḥḍar nneɣni wenni tuɣa ittexs Yeccu, tenna asen: “Ksin Siditneɣ zeg wenḍeř, war ssineɣ mani t ggin.” ■
3 Iffeɣ-dd Cimɛun d umeḥḍar nneɣni uca usin-dd ɣar wenḍeř. ■ 4 Nitni uzzřen s tnayen idsen, maca ameḥḍar nneɣni izwar i Cimɛun uca yiweḍ d amezwaru ɣar wenḍeř. 5 Ixzar, iẓra řecfun n řeqṭen mmarsen din, maca war yudif ca. ■ 6 Iḍfar i-t Cimɛun, yudef ɣar wenḍeř, iẓra ɛawed řecfun mmarsen din. 7 Amendiř wenni tuɣa x uzeǧif nnes, war immars ca ak-d řecfun n řeqṭen, maca tuɣa iḍfeṣ. ittwagg deg wemcan weḥḥdes. ■ 8 Řexdenni yudef-dd uřa d ameḥḍar nneɣni, wenni dd-yusin d amezwaru ɣar wenḍeř, iẓra uca yumen. 9 Minzi nitni tuɣa ɛad war ssinen Tira Iqeddsen, belli ittxeṣṣa as ad ikkar jar n imettinen. ■
10 Xenni dewřen imeḥḍaren nni ɣar taddart nsen.
Aḍhar n Lmasiḥ i Maryam zi Majdala
11 Maryam teqqim tbedd ɣar wenḍeř barra, tᵉttru. Řami tuɣa tᵉttru, tesweḍ deg wenḍeř, ■
12 teẓra tnayen n lmalakat s warruḍ d acemřař, qqimen mani tuɣa temmars řxecbet n Yeccu, ijjen ɣar tsummtin nnes n uzeǧif, ijjen ɣar iḍaren nnes.
13 Nnan as: “A tamɣart, mayemmi tᵉttrud?” Tenna asen: “Maɣar kksen Sidi inu, war ssineɣ mani t ssarsen.”
14 Umi tenna aya, tenneqřeb ɣar ḍeffar, teẓra Yeccu ibedd, maca war tessin ca aqa-t d Yeccu. ■
15 Yeccu inna as: “A tamɣart, mayemmi tᵉttrud? Min xef tarezzud?” Tᵉttɣiř as Netta d bab n teḥwict, tenna as: “A sidi mařa cek i-t iksin, ini ayi mani t tessarsed, xenni ad t ksiɣ.”
16 Yeccu inna as: “A Maryam!” Nettat tenneqřeb, tenna as s Tɛibranit: “A Rabbuli!”, ixs ad yini: ‘A Amseɣɣar’.
17 Yeccu inna as: “War dd-tqarreb ca, aqa Necc ɛad war geɛɛdeɣ ca ɣar Baba, maca ruḥ ɣar aytma, ini asen: ‘Necc aqa ad geɛɛdeɣ ɣar Baba d Babatwem, ɣar AREBBI inu d AREBBI nwem.’ ” ■
18 Teɛqeb-dd Maryam n Majdala txebbar imeḥḍaren belli nettat teẓra Siditneɣ u belli Netta inna as man aya. ■
Aḍhar n Lmasiḥ i imeḥḍaren nnes
19 Ɣar tmeddit n wass nni, netta d amezwaru n simana, tuɣa tiwwura qqnent mani tuɣa munen imeḥḍaren s tiggʷudi zeg Wudayen, yudef-dd Yeccu, ibedd di řwest nsen, inna asen: “Sřam xawem.” ■ 20 Awarni řami inna aya, immeř asen ifassen nnes d uɣezdis nnes. Farḥen imeḥḍaren řami ẓrin Siditneɣ. ■ 21 Inna asen ɛawed Yeccu: “Sřam xawem, am mammec d ayi dd-issekk Baba, uřa d Necc ad kenniw dd-ssekkeɣ.” ■ 22 Awarni řami inna man aya, iṣuḍ daysen, inna asen: “Qebřem Arruḥ Iqeddsen.” 23 Wenni umi ɣa teɣfarem ddnub, ad as ttwaɣfaren ddnub nnes. Wenni umi d as i ɣa tᵉṭṭfem di ddnub nnes, ad as ttwaṭṭfen ddnub nnes.” ■
Yeccu isscen ixef nnes i Tuma
24 Maca Tuma, ijjen zi tenɛac, wenni umi qqaren ‘Acniw’, war tuɣi ca akidsen řami dd-yusa Yeccu. 25 Nnan as imeḥḍaren: “Aqa neẓra Siditneɣ!” Maca netta inna asen: “Mařa war ẓriɣ řimařt n imesmiren deg ifassen nnes, ad ssarseɣ aḍaḍ inu deg wemcan n imesmiren uca ad ssarseɣ afus inu deg uɣezdis nnes, war ttimneɣ.”
26 Awarni tmenya n wussan tuɣa imeḥḍaren nnes ɛawed ɣar daxeř u Tuma tuɣa akidsen. Yudef-dd Yeccu, waxxa tiwwura tuɣa qqnent, uca ibedd-dd di řwest nsen, inna: “Sřam xawem!” 27 Inna i Tuma: “Awi-dd aḍaḍ nnek uca xzar deg ifassen inu, sars afus nnek danita u sidef i-t deg uɣezdis inu, war ttiři d akafriw, maca d řmumen.” ■ 28 Yarra-dd Tuma, inna as: “A Sidi inu d AREBBI inu!” 29 Inna as Yeccu: “Umi teẓrid ayi řexxu, aqa tumned, a Tuma! Sseɛd n yinni yumnen, waxxa nitni war d ayi ẓrin.” ■
30 Yeccu igga aṭṭas n řeɛřamat nneɣni qibač i imeḥḍaren nnes, tinni war yurint ca deg wedlis-a, ■ 31 maca tina urant ḥima ad tamnem belli Yeccu Netta d Lmasiḥ, Mmis n AREBBI, uca xmi i ɣa tamnem, ad ɣarwem tiři Tudart s Yisem nnes.