Yeccu d Azeǧif n ikehhanen n Řɛahd n Jdid
8
1 Lmufid zi marra man aya, aqa ɣarneɣ Arrays n ikehhanen, wenni iqqimen ɣar yeffus n řɛarc n Lɛaḍim deg ijenwan. ■ 2 Netta d Amsexxar n Zzawect Iqeddsen u n Tzeddiɣt Iqeddsen d tidett nni issgeɛɛed AREBBI, war iǧi d bnadem.
3 Minzi kuř arrays n ikehhanen ittwasgeɛɛed ḥima ad iwc tiwhibin d tɣarṣin. S uyenni tuɣa ittxeṣṣa as i Wanita ɛawed ad ɣares yiři ca ḥima ad t iwc. ■ 4 Maɛlik iǧa di temmurt, Netta war ittiři d akehhan, minzi aqa din ikehhanen ɛad inni ittqeddamen tiwhibin ɛlaḥsab Ccariɛa. 5 Nitni sexxaren i umedya d tiři n min iǧan deg ujenna, amecnaw mammec ittwanna i Musa umi tuɣa iřha ak-d Uqiḍun Iqeddsen: “Ḥḍat, ad tegged marra amecnaw lmatal wenni d ac ssecneɣ x wedrar.” ■
6 Maca řexxu Yeccu Lmasiḥ iksi tasexxart tecna, minzi Řɛahd i zi idweř Netta d Amseṣřaḥ, aqa ḥsen qaɛ uca immewc s lwuɛud icnan. ■ 7 Minzi mařa tuɣa Řɛahd Amezwaru břa řɛib, war ittiři ɛad wemcan i wenni d wiss tnayen. 8 Maɣar Netta yufa daysen řɛib, xenni inna:
“Xzar, ad dd-asen wussan, inna SIDI,
xmi i ɣa ggeɣ ijj n Řɛahd n Jdid di řekmaret,
x řaǧ n taddart n Israil
u x řaǧ n taddart n Yahuda,■
9 war iǧi amecnaw Řɛahd nni wciɣ i řejdud nsen,
deg wass min di ten ṭṭfeɣ zeg ufus,
gewwdeɣ ten zi temmurt n Miṣra.
Minzi nitni war qqimen ca x Řɛahd inu,
nḍareɣ ten, iqqar SIDI.
10 Minzi d wa d Řɛahd i ɣa wceɣ i řaǧ n taddart n Israil:
‘Awarni i wussan nni, inna SIDI,
ad ggeɣ izerfan inu di řeɛqeř nsen
uca ad ten ariɣ deg wuřawen nsen,
uca Necc ad asen iřiɣ d AREBBI,
nitni ad ayi iřin d řgens.
11 Uřa d ijjen ad isseřmed mmis n temmurt niɣ umas,
ad yini: Ssen SIDI!,
minzi marra ad ayi ssnen,
zeg umeẓyan nsen ař imeqqranen nsen. ■
12 Minzi Necc ad ten ssizdegeɣ zi řmuɛṣiyyet nsen,
uca ddnub nsen war daysen ttfekkareɣ ɛad.’ ” ■
13 Řami inna: ‘Jdid!’, aqa igga Řɛahd amezwaru d aqdim, uca min yarcan u idduysar, aqa iggur ad ifna.