Awaḍeɛ zzat i Arebbi
4
1 Manis dd-ikka umenɣi d imcubbecen jar awem? Ma zeɛma zeg ccehwat i immenɣen deg iɣezdisen nwem? ■ 2 Kenniw temmeẓrem maca kenniw war ɣarwem walu. Kenniw tneqqem u tᵉttasmem uca qaɛ amenni war dd awem ittikkwiḍ walu. Kenniw temcubbucem u tᵉmmenɣam, maca war ɣarwem walu, minzi kenniw war tᵉttaram. 3 Niɣ kenniw tᵉttaram, maca war teksim ca, minzi tᵉttarem min war iḥřin ḥima ad teggem ɣar ccehwat nwem. ■ 4 A kenniw inni izennan! Ma war tessinem ca belli tamexsiwt n ddunect aqa-tt d řeɛdawet x AREBBI? Aḥeqqa wenni ittexsen ad yiři d ameddukkeř n ddunect, ad yiři d řeɛdu n AREBBI. ■ 5 Niɣ ittɣiř awem belli Tira Iqeddsen war ɣares lmeɛna:
“Arruḥ wenni dayneɣ izeddɣen ittasem s tusmi!”? ■
6 Maca Siditneɣ ittic aneɣ arḍa ktar, maɣar inna:
“AREBBI isswaḍḍeɛ imɛeffaren,
maca i imwaḍɛen ittic asen arḍa.” ■
7 S uyenni wcem ixef nwem i AREBBI, mɛařam ak-d cciṭan uca netta ad zzaywem yarweř. ■ 8 Adsem AREBBI uca Netta ad kenniw dd-yades. Sirdem ifassen nwem, a imednab, qeddsem uřawen nwem, a kenniw, inni ɣar iǧa tnayen n izeǧifen. 9 Sḥissfem, ceḍnem! Jjem taḍeḥḥact nwem ad tedweř d acḍan u řefraḥet nwem ad tedweř d řeḥzen. ■
10 Marsem ixef nwem zzat i SIDI uca Netta ad kenniw issɛuǧ. ■
11 A aytma, war ttceqqafem ca deg wayawya! Wenni iceqqafen deg umas niɣ iḥekkem x umas, aqa wa ittceqqaf di Ccariɛa uca iḥekkem x Ccariɛa. Uca mařa tḥekmed x Ccariɛa, aqa war teǧid ca d wenni itteggen Ccariɛa, maca tarrid ixef nnek d řqaḍi n Ccariɛa.
12 Ijjen waha i iǧan d Bab n Ccariɛa, Netta d wenni ɣar teǧa tzemmar ḥima ad iwc Tudart niɣ ad tt yareyyeb. Maca min teɛnid cek umi tḥekkmed x umqarreb nwem?
13 Ma xenni i ɣa nini x yenni iqqaren: “Ass-a niɣ tiwecca ad nraḥ ɣar tendint-a ɣar tendint-in, ad din negg tasebbabt, ad nseɣ ad nezzenz ad narbeḥ!” ■
14 Nitni war ssinen mammec i ɣa tiři tiwecca. Min teɛna tudart nneɣ? Aqa-tt mɣir d ijj n řefwar i ɣa dd-iḍhar, ad idurreq, ad tefsi řexdenni? ■
15 S uya ittxeṣṣa ad inin: “Mařa ixs SIDI, ad neddar, ad negg ta d tin.” ■
16 Iwa nitni ttfeyycen řexxu deg uɛeffar nsen, maca qaɛ afeyyec-a d aɛeffan.
17 Wenni issnen ad igg řxar uca war t ittegg, ad as dd-ittwaḥseb d ddenb. ■