84
1 I umeqqran n imeɣnajen, s teɣnint n Ujitti.
Zeg ayt n Quraḥ. Azehhed.
2 Mammec ttɛizzent tzeddiɣin nnek,
a SIDI n řɛeskarat!
3 Řeɛmar inu dayes meẓri, wah ifenna s uweḥḥec
x řemraḥat n SIDI,
uř inu d ddat inu sřiwřiwen i Arebbi iddaren. ■
4 Uřa d ẓẓawec ittaf ɛad ict n taddart,
u tafarǧest tufa ijj n řɛucc i yixef nnes
i di tessrussa issḍawen nnes,
ɣar iɛalṭaren nnek, a SIDI n řɛeskarat,
Ajeǧid inu d AREBBI inu!
5 Sseɛd nsen i yinni izeddɣen di Taddart nnek,
aqa-ten ttṣebbaḥen i Cek břa qeṭṭu. Silah.
6 Sseɛd n iwdan inni ittafen jjehd nsen dayek,
inni iḥeṭṭan ibriden igeɛɛden ɣar Zzawect nnek Tameqqrant deg wuř nsen.
7 Xmi ttcuqqan deg ijj n řewḍa n teɣzurt n tcejjura n umettin,
arrin t d řɛunṣar.
Uřa d anẓar amezwaru ad ten issduři s lbarakat.
8 Nitni gguren zi jjehd ař jjehd,
ad dd-banen ɣar AREBBI di Ṣihyun.
9 A SIDI, AREBBI n řɛeskarat, seř i tẓaǧit inu,
sḥess, a AREBBI n Yaɛqub! Silah.
10 A AREBBI, Cek d taseddart nneɣ n useřqi,
aqa xzar ɣar wudem n umedhun nnek!
11 Maɣar ijj n wass di řemraḥat nnek iḥřa x wařef n wussan nneɣni.
Maɛlik ufiɣ ad beddeɣ x tnebdat n Taddart n AREBBI inu,
uřa d atlaɛ deg iqiḍan n tuɛeffna.
12 Maɣar SIDI AREBBI d tafuct d tseddart i useřqi,
SIDI ad iwc aḥinni d uɛuǧi.
Netta war issɛizzi řxar deg inni igguren s řekmaret.
13 A SIDI n řɛeskarat,
sseɛd n bnadem nni dayek ittiqqan. ■