Ijj n weɛřem zeg umezruy n řgens n Israil
10
1 A aytma inu, xseɣ ad tessnem, belli řejdud nneɣ tuɣa aten marra sadu useynu uca marra cuqqen di řebḥar, ■ 2 uca marra ttwasɣeḍṣen di Musa deg useynu u di řebḥar, ■ 3 uca marra ccin macca taruḥect d ict, ■ 4 uca marra swin tisessit taruhect d ict, minzi nitni swin zeg Weẓru n Arruḥ wenni tuɣa akidsen, u Aẓru nni tuɣa-t d Lmasiḥ. ■ 5 Maca AREBBI tuɣa war yarḍi x wezyen ameqqran zzaysen, minzi aqa aten wḍan di řexřa. ■
6 Man aya imsar d lmatal i neccin, ḥima xenni war dayneɣ ittiři mmeẓri di min iɛeffnen, am mammec tuɣa nitni daysen meẓri. ■ 7 Ejj aneɣ war ndikkwiř ca ad neɛbed l’aṣnam, amecnaw ca zzaysen, am mammec ittwari:
“Řgens iqqim ḥima ad icc ad issu
uca kkaren ḥima ad iraren.” ■
8 War iɛeddeř ad nessefsad ixef nneɣ amecnaw ca zzaysen. Aqa mmuten din třata u-ɛicrin-ařef deg ijj n wass. ■ 9 War iɛeddeř ad nqeǧeb Lmasiḥ am mammec ggin ca zzaysen uca ttwahelken s ifiɣran. ■
10 War iɛeddeř ɛawed ad nesfixex řami ca zzaysen sfixixen, uca xenni ttwahellken zeg umhellek. ■
11 Marra min d asen imsaren, aqa t d lmatal i neccin uca tura d aɛřam i neccin, minzi aneggar nsen n ikuden n řweqt aqa yusa-dd xaneɣ. ■
12 S uyenni wenni umi ittɣiř aqa ibedd, iwa ad iḥḍa war iweṭṭi.
13 War xawem ittekk ujarreb mɣir wenni i ɣa yawḍen ɣar iwdan, maca AREBBI dayes řaman. Netta war kenniw ittejji ad tᵉttwajarrbem sennej i min tzemmarem, maca Netta ittic uffuɣ ak-d ujarreb nwem, ḥima ad tzemmarem ad tarbum ajarreb. ■
Řkas n SIDI
14 S uyenni, imɛizzen inu, arewřem zeg uɛbad i l’aṣnam.
15 Ssawařeɣ akidwem axmi ssawařeɣ ak-d imiɣisen. Ḥekmem s yixef nwem x min d awem qqareɣ.
16 Řkas n uqadi wenni nettbarak, ma war iǧi d tamunt ak-d idammen n Lmasiḥ? Aɣrum nni ntareẓẓa, ma war iǧi d tamunt ak-d Arrimet n Lmasiḥ?
17 Am mammec iǧa aɣrum d ijjen, ammu marra neccin d ict n Arrimet, minzi marra neccin neṭṭef zeg ijj n weɣrum. ■
18 Xzarem ɣar Israil ɛlaḥsab arrimet! Ma inni ittetten zi tɣarṣa war ɣarsen acrac ak-d uɛalṭar? □
19 Min i ɣa iniɣ di man aya? Ma belli min immewcen d taɣarṣt i l’aṣnam d ca niɣ belli l’aṣnam d ca? Lla. ■ 20 Min wcin lkuffar d taɣarṣt, wehhben tt i ccwaṭen, war iǧi i AREBBI. Uca necc war xseɣ ad tcarcem ak-d ccwaṭen. □ ■ 21 War tzemmarem ad teswem řkas n Siditneɣ uřa d řkas n ccwaṭen, uca war tzemmarem ad tcarcem taẓewḍa n Siditneɣ uřa d taẓewḍa n ccwaṭen. □ 22 Niɣ ad nessekkar tusmi n Siditneɣ? Ma nejhed xas neccin?
Tiřelli n řmumen
23 Marra ittḥeǧeř ayi, maca marra war ineffeɛ. Marra ittheǧeř, maca marra war ibenni. ■ 24 Uřa d ijj war yarezzu ca tizi nnes, maca ejj kuř ijj ad yarzu ɛawed tenni n umqarreb nnes. ■
25 Marra min ittmenzan di ssuq n igezzaren, tzemmarem ad t teccem břa aseqsi di ṭṭweɛ n tnefsect, 26 minzi i SIDI i umi ɣar teǧa temmurt d řekmařet nnes. ■ 27 Mařa ca n yijjen zeg inni war yuminen iɛarḍi kenniw u texsem ad traḥem, ccem zi marra min d awem i d ɣa issars, war tesseqsim ca x ssibbet n tnefsect. □ ■ 28 Maca mařa ḥed inna awem: “Degga ittwaɣarṣ i l’aṣnam!”, war zzayes tᵉttem di ṭṭweɛ n wenni d awem iɛeřmen uřa di ṭṭweɛ n tnefsect. 29 Mařa necc nniɣ di ṭṭweɛ n ‘tnefsect’, war ɛniɣ tanefsect nwem, maca tenni n wenneɣni. Minzi mayemmi i ɣa tᵉttwaḥakem třelli inu s tnefsect n wenneɣni? 30 Mařa necc carceɣ s uqadi, mayemmi i ɣa ttwaceqqfeɣ di ssibbet mixef ttqadiɣ? ■
31 Xenni mařa tᵉttettem niɣ tsessem, niɣ tᵉtteggem ca n řḥajjet nneɣni, ggem tt marra i uɛuǧi n AREBBI. ■ 32 War ttiřim d taɛenkrift uřa i Wudayen uřa i Iramiyyen uřa i tmesmunt n AREBBI, ■ 33 amecnaw necc ɛawed arezzuɣ ad dd-aseɣ ak-d marra di kuřci, war arezzuɣ min iǧan i tizi inu, maca min iǧan i tizi n waṭṭas, ḥima ad ɣarsen tiři Tudart. ■