21
1 I umeqqran n imeɣnajen. Azehhed n Dawud.
2 A SIDI, ajeǧid ifarḥ s jjehd nnek,
u mecḥař ifarḥ s usenjem nnek!
3 Tewcid as meẓri n wuř nnes,
Cek war tugid ca azaweg n iyencicen nnes. Silah.
4 Maɣar Cek tusid-dd i umsagar akides s lbarakat ccurent s řxar,
teqqned as ttaj n wureɣ ittwaṣeffan x uzeǧif nnes.
5 Ittar ac tudart,
tewcid as tt,
tuzzeggart n wussan i řebda qaɛ.
6 Imɣar uɛuǧi nnes s usenjem nnek,
temmarsed xas tissiqt d řɛezz. □
7 Minzi Cek tarrid t d lbaraka tameqqrant i řebda,
Cek teccured t s řefraḥet ɣar wudem nnek.
8 Maɣar ajeǧid ittcař x SIDI,
s tmexsiwt icewwaren n Umɛuǧi x kuřci war ittefriɣ.
9 Afus nnek ad yaf marra řɛedyan nnek,
afus afusi nnek ad yaf marra inni Cek icarrhen.
10 Cek ad ten tarrid amecnaw tafqunt icemmḍen di řweqt n weḍḥar nnek,
SIDI ad ten iṣarḍ s weɣḍab nnes,
timessi ad ten tecc.
11 Ad temḥid řɣiǧet nsen zi temmurt,
zzariɛet nsen jar tarwa n bnadem.
12 Maɣar nitni nedyen ac řɣar, ggin ict n tmeɛmuč,
maca war zemmaren walu.
13 Maɣar Cek ad ten tegged jar tiṭṭawin,
s ifiřan n řqews nnek ad tneyyced x wudmawen nsen.
14 Sgeɛɛed ixef nnek, a SIDI, s jjhed nnek!
Ejj aneɣ ad nɣennej u ad nzehhed i tzemmar nnek.