94
1 A Arebbi n untaqem, a SIDI, Arebbi n untaqem,
ban-dd di tissiqt!
2 A, Řqaḍi n temmurt, sgeɛɛed ixef nnek,
arr tasɣart i imɛeffaren am min ssdaḥeǧen nitni.
3 Mecḥař i ɣa kken ɛad iɛeffanen, a SIDI,
mecḥař i ɣa kken neggzen iɛeffanen s řefraḥet,
4 ad qqimen ssawařen awařen iqesḥen,
mecḥař i ɣa qqimen marra inni itteggen řmuɛṣiyyet ad ssemɣaren ixef nsen?
5 A SIDI, nitni řebbzen řgens nnek,
ḥeṣṣaren tasɣart n řwart nnek.
6 Nitni neqqen tajjač d ubarrani,
ɣarrṣen i iyujiřen.
7 Nitni qqaren: “SIDi war tt ittwiři,
AREBBI n Yaɛqub war d as ittḥekkar.” ■
8 Fetnem kenniw iqeffuḥen di řgens jmiɛ ak-d ibuhařiyyen,
meřmi i ɣa tdewřem tfehhmem? ■
9 Ma war ittesři wenni iẓẓun amezzuɣ?
Ma war iẓarr wenni iggin tiṭṭ? ■
10 Ma war ittɛaqeb wenni ittwebbxen řegnus,
wenni isseřmaden tussna i bnadem?
11 SIDI yareggeb x ixarriṣen n iwdan,
aqa-ten am ijj n uṣuḍi waha. ■
12 Sseɛd n weryaz nni tᵉttwebbxed, a SIDI,
wenni tesseřmaded zi Ccariɛa nnek,
13 ḥima ad t tessareyyeḥed zeg wussan iɛeffnen,
ař ɣa ittwaḥfar weḥfur i iɛeffanen.
14 Maɣar SIDI war ineṭṭar řgens nnes,
war isemmeḥ di tesɣart nnes. ■
15 Maɣar řḥukm ad dd-idweř ɣar tsegda,
marra inni ɣarsen uř iseggmen ad tt-i-dd ḍeffaren.
16 Man wen kidi i ɣa ibedden ḍidd i iɛeffanen?
Man wen i xafi i ɣa iwten ḍidd i yenni itteggen řɣecc?
17 Mři war iǧi SIDI d twiza inu,
iři izdeɣ řeɛmar inu ɛřaḥař deg wesɣaḍ. □
18 Mařa nniɣ: ‘Aḍar inu ittefriɣ!’,
xenni tᵉṭṭef ayi tmexsiwt nnek icewwaren, a SIDI!
19 Mařa mmarnin dayi ixarriṣen ař ṭṭarf,
tuɣa řeɛmar inu ittarr meẓri deg usfewwej nnek.
20 Ma texsed ad kidek issmun řkursi n uhellek,
wenni issiwḍen řeɣben x dsas n tewṣeyyet?
21 Nitni ḥeṣṣaren řeɛmar n umseggad,
cehhden x idammen imezdagen s řɣar.
22 SIDI tuɣa ayi d ijj n lburj yuɛřan,
AREBBI inu d Taṣḍart n tarewřa inu.
23 Netta ad xasen isseɛqeb řmuɛṣiyyet nsen,
am tteggen řɣar nsen ad ten iteḥḥa.
SIDI, AREBBI nneɣ, ad ten iteḥḥa.