ADLIS WISS AREBƐA: IZEHHIDEN 90-106
90
1 Taẓaǧit n Musa, aryaz n AREBBI.
A Sidi inu, Cek tuɣa d Tazeddiɣt nneɣ zi jjiř ař jjiř.
2 Qbeř ma ad iřin idurar,
qbeř ma ad dd-tessuffɣed tammurt, ddunect,
wah aqa Cek d Arebbi zi řebda ař řebda.
3 Cek tejjid bnadem ad iɛqeb ɣar tɛejjajt.
Teqqared: “Ɛeqbettiw-dd tarwa n bnadem!”
4 Maɣar ařef n iseggʷusa di tiṭṭawin nnek am wass n iḍennaḍ,
wenni iɛdun am ict n nnubet n tɛessast di ǧiřet.
5 Cek tfarḍed ten, aqa aten am yiḍes.
Ƴar tuffut ggin am arrbiɛ isřawen.
6 Ɣar tuffut ittzᵉyziw arrbiɛ uca xenni ittisřaw,
ɣar tmeddit ittwamjar, ittaẓeɣ.
7 Maɣar neccin nefna s weɣḍab nnek,
nennexřeɛ zeg wesɛar nnek.
8 Cek teggid řmuɛṣiyyet nneɣ qibač nnek,
ddnub nneɣ innuffaren di tfawt n wudem nnek.
9 Maɣar marra ussan nneɣ ad ɛdun deg ufugem nnek isseggʷaden.
Nesseɛdu iseggʷusa nneɣ am ijj n usqinfi.
10 Ussan n tudart nneɣ ttekken sebɛin n iseggʷusa,
niɣ meřmi i ɣa niři nejhed, aqa tmanyin n iseggʷusa.
Min dayes d aɛuǧi, ittaru-dd tamara d řweḥran,
deɣya tᵉttekk tɛeddu u neṭṭaw ɣar din.
11 Man wen issnen řqesḥan n weɣḍab nnek,
mecḥař issaggʷad uduqqez nnek n ufugem?
12 Seřmed aneɣ ad nḥesseb ussan nneɣ,
ḥima ad dd-nawi uř iccuren s tiɣit.
13 Dweř-dd, a SIDI, ař meřmi?
Ḥinn x imsexxaren nnek.
14 Sjjiwen aneɣ ɣar uteffu s tmexsiwt nnek icewwaren,
xenni ad nesřiwřew, ad nfarḥ marra ussan nneɣ.
15 Sfarḥ aneɣ anect n wussan i d aneɣ teḥṣared,
anect n iseggʷusa i di neẓra řɣar.
16 Scen řxedmet nnek i imsexxaren nnek,
řɛezz nnek x iḥenjiren nsen.
17 Ad xaneɣ tehwa řeḍrafet n SIDI, AREBBI nneɣ,
u ḍmen Cek řxedmet n ifassen nneɣ,
wah, řxedmet n ifassen nneɣ ḍmen i-tt.