85
1 I umeqqran n imeɣnajen. Zeg ayt n Quraḥ. Azehhed.
2 Cek tarḍid x temmurt, a SIDI,
tessenqeřbed tameḥbast n Yaɛqub.
3 Tekksed řmuɛṣiyyet x řgens nnek,
tedřid marra ddnub nnes. Silah.
4 Cek tmenɛed marra aduqqez nnek n ufugem,
tesstewwjed řḥaduq n weɣḍab nnek.
5 Arr aneɣ, a AREBBI n usenjem nneɣ,
ttu aɣḍab nnek xaneɣ.
6 Ma texsed ad xaneɣ tesɛared i řebda?
Ma ad tegged aɣḍab nnek ad iqqim zi jjiř ař jjiř?
7 Ma war d aneɣ tejjid ad neddar ɛawed,
ḥima ad ac ifarḥ řgens nnek? ■
8 Scen aneɣ-dd tamexsiwt nnek icewwaren, a SIDI,
ewc aneɣ asenjem nnek.
9 Necc xseɣ ad sřeɣ min ɣa issiweř Arebbi, SIDI,
maɣar Netta ad issiweř ak-d řgens nnes u ak-d imtiqqan nnes x řehna.
Ɣarwem, mařa nitni ad dd-dewřen ttcařan x yixef nsen.
10 Nican, aqa yudes-dd usenjem nnes i yenni zzayes itteggʷeden,
ḥima aɛuǧi nnes ad izdeɣ di temmurt nneɣ.
11 Tamexsiwt icewwaren d řaman ad mmsagaren,
tasegda d řehna ad msudumen. ■
12 Tidett ad teɣmi zi temmurt,
tasegda ad tessijj ɣar swadday zeg ujenna.
13 SIDI ad iwc uřa d min iṣebḥen,
tammurt nneɣ ad tewc řɣiǧet nnes. ■
14 Tasegda ad as tizwar zzat i wudem nnes,
ad teḥḍa jjurret n iṣuraf nnes.