65
1 I umeqqran n imeɣnajen. Azehhed n Dawud. Izři.
2 Zi řhudnet issdaḥeǧ i Cek uṣebbeḥ, aya, AREBBI, di Ṣihyun,
ittxeṣṣa ad ittwakemmeř lwaɛd i Cek.
3 Cek tesřid i tẓaǧit,
marra ddat ad ɣarek dd-yas.
4 Řmuɛṣiyyet tuɣa tejhed xafi,
maca Cek tᵉssᵉṣeřḥed ixeṭṭan nneɣ.
5 Sseɛd n wenni i tfarrzed Cek u tessqarrbed t-i-dd ɣarek,
ḥima ad izdeɣ di řemraḥat nnek.
Neccin ad nejjiwen s řxar n Taddart nnek,
s tqeddast n Zzawect nnek Tameqqrant.
6 Cek ad xaneɣ dd-tarred di tsegda s tmegga issaggʷaden,
a AREBBI n usenjem nneɣ.
Aqa Cek d řaman n marra inni iǧan ɣar tneggura n temmurt,
n yinni iǧan x jjwayeh yiggʷejen x ujemmaḍin n řebḥar.
7 Cek d wenni issrusan idurar s jjhed nnes,
Cek tbekksed s řemɣaret.
8 Cek d wenni i ittarran řehweř n řebḥur yaressa,
řehweř n řemwaj
d lharaj n ccuɛub.
9 Inni izeddɣen ɣar tneggura n temmurt
tteggʷeden zi řeɛřamat nnek,
aqa Cek tᵉttarrid řefjar n tuffut uřa d weṭṭu n tmeddit ad sřiweřwen.
10 Cek tarezzfed tammurt u tᵉttarrid iɣezran ad tt cuqqen,
aqa Cek tᵉttarrid tt-i-dd s řxir aṭṭas.
Iɣzar n AREBBI nni tt ittcuqq aqa ittccur s waman.
Cek tessewjaded imendi nsen,
maɣar i uya i tesswejded tammurt.
11 Cek tᵉttesawed mseqqem řatarat n wecraz,
tesshekkʷid ibuda nnes.
Tessarḍabed tammurt s inecnacen,
tᵉttbarked aɣemmuy nnes.
12 Cek tᵉttegged ttaj i useggʷas n řxar nnek,
řatarat n iṣuraf nnek ttudumen s tadunt.
13 Aqa ttudumen x ddmani n řexřa,
tiwririn bekksent s řefraḥet.
14 Ddmani n tarewsa ssun s wuǧi,
uřa d tiɣzurin dřint s imendi.
Nitni dduqquzen s usřiwřew, wah, ttɣennajen.