147
1 Hallilu-Yah, maɣar azehhed i AREBBI nneɣ d aṣebḥan,
minzi icna, ittas-dd akides ad as nṣebbeḥ. ■
2 SIDI ibenna Urcalim,
issmun immeneɛraq n Israil.
3 Netta issgenfa inni ɣarsen uř yarẓen,
ittcedda iyezzimen nsen itteqsen. ■
4 Iḥesseb qedda n itran,
ittřaɣa-dd xasen marra s yisem. ■
5 Siditneɣ d ameqqran u jjehd nnes imɣar.
Řeɛqeř nnes war ɣares bu řeɛbar.
6 SIDI ittsenned imwaḍɛen,
isshekkwa iɛeffanen ař tammurt.
7 Qadam SIDI s uɣennej,
zehhdem i AREBBI nneɣ s řgambri.
8 Netta d wenni iddařen ajenna s iseynuten,
d wenni issewjaden anẓar i temmurt,
d wenni issɣemmayen arrbiɛ x idurar. ■
9 d wenni itticen i řmař macca nnes,
i tarwa n ibaɣřiwen xmi i ɣa sɣuyyen.
10 Netta war d as itteɛjib jjehd n uyis,
war yareṭṭi s iḍaren n weryaz.
11 Yareṭṭa as i SIDI inni t itteggʷeden,
inni issitmen di tmexsiwt nnes icewwaren.
12 A Urcalim, ṣebbeḥ i SIDI,
a Ṣihyun, ṣebbeḥ i AREBBI nnem.
13 Maɣar Netta issemḥed zzekrunat n tewwura nnek,
ibarek iḥenjiren nnek di řwest nnek,
14 Netta iwca řehna i iymiren nnek,
issyiwen i cek s min iṣebḥen qaɛ n yirden.
15 Netta issekka tiwařin nnes ɣar temmurt,
awař nnes ittazzeř aṭṭas. ■
16 Ittic adfeř am tḍuft,
izzuzzara nnda igersen am iɣɣeḍ.
17 Issekka adfeř nnes d ibquqen,
wi izemmaren ad iqqim ibedd zzat i tesmuḍi nnes?
18 Issekka awař nnes uca ittarra ten ad fesyen,
Netta ittejja asemmiḍ nnes ittṣuḍ, xenni ttucruren waman.
19 Netta ibarreḥ i Yaɛqub awařen nnes,
i Israil tiweṣṣa nnes d lfarayiḍ nnes.
20 Uřa i yijj n řgens nneɣni war d as iggi ammu,
u nitni war ssinen ca lfarayiḍ nnes. Hallilu-Yah! ■