51
1 I umeqqran n imeɣnajen. Azehhed n Dawud.
2 Ařami i ɣares dd-yusa unabi Natan,
awarni řami yudef Dawud x Batcabaɛa. □ ■
3 Ḥinn xafi, a AREBBI, ɛlaḥsab tamexsiwt nnek icewwaren.
Mseḥ ixeṭṭan inu ɛlaḥsab afeyyeḍ n arreḥmet nnek.
4 Ssird řmuɛṣiyyet inu zzayi marra,
sizdeg ayi zi ddenb inu,
5 maɣar necc ssneɣ ixeṭṭan inu,
ddenb inu řebda ibedd ayi-dd ɣar tiṭṭawin. □
6 Akidek waha i xḍiɣ,
ggiɣ min iǧan d aɛeffan jar tiṭṭawin nnek,
ařami Cek tseggded deg wawařen nnek,
teṣfid di řeḥkamat nnek.
7 Xzar, ttwaxeřqeɣ-dd di ddnub,
di ddnub teksi ayi yemma.
8 Xzar, Cek tᵉttexsed tidett di daxeř,
di tnuffra tesscaned ayi tiɣit.
9 Ksi xafi ddnub s tɛelǧet, xenni ad dewřeɣ qqureɣ,
sird ayi, xenni ad dewřeɣ d acemřař x wedfeř. ■
10 Arr ayi ad sřeɣ arcuq d řefraḥet,
ḥima ixsan nni i třebzed Cek,
ad arjijen zi řefraḥet.
11 Snuffar ddnub inu zzat i wudem nnek,
mseḥ i marra řmuɛṣiyyet inu.
12 Xřeq-dd dayi uř izdig, a AREBBI,
jedded di daxeř inu ijj n arruḥ imetnen.
13 War d ayi neṭṭar zeg wudem nnek,
war zzayi ttekkes Arruḥ Iqeddsen nnek.
14 Ewc ayi ɛawed řefraḥet n usenjem nnek,
uřa d ijj n buḥbeř iqedden i kidi ɣa ibedden.
15 Xenni ad ssɣareɣ ibriden nnek i yenni xak iɛeddan,
u ggur ad ɣarek dd-ɛeqben imednab.
16 Senjem ayi zeg umarwas n idammen, a AREBBI, AREBBI n usenjem inu,
xenni ad isřewřiw iřes inu x tsegda nnek.
17 Arzem ayi iyencicen inu, a Sidi inu,
xenni ad ibarreḥ uqemmum inu s ccan nnek,
18 maɣar war d ak tecqi tɣarṣt, iři wciɣ ac tt,
taɣarṣt n wecmaḍ war d ac dd-tᵉttis x řxaḍar.
19 Tiɣarṣa n AREBBI aqa atent d ijj n buḥbeř yareẓ,
ijj n wuř iddez war t tesseḥqarid, a AREBBI!
20 Egg řxar i Ṣihyun ɛlaḥsab arḍa nnek,
bna řeḥyuḍ n Urcalim!
21 Xenni ad tarḍid di tɣarṣa n řmuɛṣiyyet,
di tɣarṣt n wecmaḍ ikemmřen.
Xenni ad qeddmen iyenduzen x uɛalṭar nnek, x řmedbeḥ nnek n wecmaḍ.