92
1 Azehhid. Ijj n izři i wass n ssebt.
2 Mammec iṣbeḥ maḥend ad nqada SIDI,
ad nzehhed i Yisem nnek,
a Amɛuǧi x kuřci,
3 maḥend ad nbarreḥ ɣar tuffut s tmexsiwt nnek icewwaren,
řaman nnek di ǧyaři,
4 di lɛud s ɛecra n ifiřan u di lharpa,
s tirart x ifiřan n řgambri.
5 Maɣar Cek tessfarḥed ayi, a SIDI, s tmegga nnek,
necc ad sřiweřweɣ x řefɛayeř n ifassen nnek.
6 Mammec mɣarent tmegga nnek, a SIDI,
mammec uǧɣen ixarriṣen nnek!
7 Ijj n uqeffuḥ war ɣares min ɣa iɛawed,
u ijj n ubuhaři war ifehhem man aya.
8 Mařa iɛeffanen ɣemmyen am arrbiɛ,
u marra inni itteggen řmuɛṣiyyet newwaren,
aqa aya ad issiweḍ ateḥḥi nsen i řebda qaɛ.
9 Cek d Amɛuǧi x kuřci i řebda, a SIDI!
10 Maɣar xzar, řɛedyan nnek, SIDI,
řɛedyan nnek ad fnan,
marra inni itteggen řɣecc ad ttwazeǧɛen.
11 Cek ad tessgeɛɛded accaw inu am wenni n ufunas n řexřa,
ttwadehneɣ s zzect n ṭri.
12 Tiṭṭ inu ad tẓar inni xafi ittcekkmen,
imezzuɣen inu ad sřen i iɣrimen inu inni xafi dd-ikkaren.
13 Amsegged ad inewwar am tcejjart n tini,
ad iɣmi am tcejjart n tengelt x idurar n Lubnan, ■
14 inni ittwaẓẓun di Taddart n SIDI,
ad nnuwaren di řemraḥat n AREBBI nneɣ.
15 Nitni ad wcen řɣiǧet di tewsar,
ad qqimen ṣeḥḥen u d ṭri.
16 maḥend ad barrḥen, belli SIDI aqa-t nican.
Netta d Taṣḍart inu u war dayes bu řɣecc.