5
1 I umeqqran n imeɣnajen, ak-d temja. Azehhed n Dawud.
2 A SIDI, seř-dd i min ɣa iniɣ,
fehmet i unixses inu.
3 Ḥekkar i tmijja n uzaweg inu,
a Ajeǧid inu d AREBBI inu,
aqa i Cek umi ttẓaǧiɣ.
4 Ɣar tuffut, a SIDI, tesřid Cek i tmijja inu,
ɣar tuffut nnqeřbeɣ-dd ɣarek,
uca qqimeɣ ttrajiɣ Cek.
5 Cek war teǧid ca d AREBBI nni ittexsen tuɛeffna,
bnadem aɛeffan war ɣarek ittiff aɣimi.
6 Ibuḥařiyyen war ttɣimin ttbeddan zzat i tiṭṭawin nnek,
Cek tcarrhed marra inni itteggen řɣar.
7 Ad thellked ayt n bu-ixarriqen,
SIDI ittɛiffa aryaz n idammen d řɣecc.
8 Maca s řemɣaret n tmexsiwt nnek icewwaren ad adfeɣ ɣar Taddart nnek,
ad aḍareɣ ɣar Zzawect nnek Tameqqrant s tiggʷudi zzayek.
9 A SIDI, suyur ayi x webrid n tsegda nnek,
di ṭṭweɛ n yinni i d ayi iřebbten,
seggem abrid nnek zzat i wudem inu.
10 Minzi deg uqemmum nsen war din bu řaman,
jjuf nsen d axeyyeb,
tmijja nsen d anḍeř yarezmen,
arebbun txancet s yiřes nsen. ■
11 Dɛa ten, a AREBBI,
ejj i-ten ad wḍan s řecwar nsen,
aẓẓeř xasen di ssibbet n waṭṭas n ixeṭṭan nsen,
minzi nitni ɣewwɣen xak.
12 Jjem marra inni xak ittecřen ad farḥen,
ejj i-ten ad sřiweřwen i řebda.
Cek tfaryed xasen,
aqa inni ittexsen Isem nnek ad negzen s řefraḥet i ɣarsen dayek.
13 Minzi Cek, a SIDI, ad tbarked amseggad,
ad as tquwwared s uḥinni am s tseddart n useřqi tameqqrant.