62
1 I umeqqran n imeɣnajen. Sadu ufus n Yadutun. N Dawud.
2 Řeɛmar inu yaressa, ittraja AREBBI waha,
aqa zzayes dd-ittas usenjem inu.
3 Aqa-tt d Taṣḍart inu d usenjem inu,
lburj inu yuɛřan, war ttefriɣeɣ aṭṭas.
4 Mecḥař ɛad i ɣa tekkem thejjmem x weryaz,
Ma aqa teřham tɣeṭṭřem t,
am ijj n řḥiḍ iweṭṭa, am ijj n weɣbar ittwaɣḍeř.
5 Nitni ttemcawaren waha ḥima ad t-i-dd ɣeḍřen zeg wemcan nnes yuɛřan.
Nitni areṭṭan s ixarriqen.
Ttbarken s uqemmum nsen,
maca deg wuř nsen neɛɛřen. Silah. □
6 Raja i AREBBI waha, a řeɛmar inu,
minzi zzayes řayas inu.
7 Aqa-tt d Taṣḍart inu d usenjem inu,
lburj inu yuɛřan, war ttefriɣeɣ ca.
8 Asenjem inu d uɛuǧi inu aqa aten di AREBBI,
Netta d Taṣḍart inu ijehden, amcan inu n tarewřa aqa-t di AREBBI.
9 Tiqqem řebda dayes, a řgens!
Zeǧɛem uř nwem zzat i wudem nnes.
AREBBI d amcan nneɣ n tarewřa. Silah.
10 Tarwa n Adam aqa aten baṭeř,
tarwa n weryaz aqa daysen řɣecc.
Ad geɛɛden di řmizan s tnayen n ṭṭawyat,
aqa aten jmiɛ ffɣen-dd zi řbaṭeř.
11 War ttecřem x ddeǧ,
war ttuffem ak-d tukkarḍa.
Mařa agřa imeqqar,
war xas ssrusam uř nwem.
12 AREBBI issiweř ict n twařa, necc sřiɣ tt tnayen n twařawin,
aqa: “Jjehd zi AREBBI”.
13 Tamexsiwt icewwaren i Cek, a Sidi inu!
Minzi Cek ad txeǧṣed kuř ijj ɛlaḥsab min igga. ■