Awařen iweznen n Ajur
30
1 Awařen n Ajur, mmis n Yaki. Tamesřact iqesḥen.
Awař n weryaz ijehden i Itiyil, i Itiyil d Ukal.
2 Nican, aqa necc d aqeffuḥ n weryazen,
u řefhamet n bnadem war ɣari teǧi,
3 u necc war řmideɣ tiɣit,
maḥend ad ɣari tiři tussna n Umqeddas Ameqqran.
4 Wi igeɛɛden ɣar ujenna uca ihwa-dd?
Man wen iyarrwen aṣemmiḍ deg ifassen nnes?
Wi issennḍen aman deg warruḍ?
Wi yarekknen marra tineggura n temmurt?
Man Isem nnes u man Isem n Mmis,
mařa cek tessned t? ■
5 Marra awařen n Arebbi ttwaṣeffan,
aqa Netta d adurri i yenni xas ittcařan. ■
6 War arenni ɣar wawařen nnes,
ḥima Netta war cek ittwebbex,
u ad tbaned-dd cek d bu-ixarriqen. ■
7 Necc ttareɣ ac tnayen n tmesřayin,
war xafi tent qeṭṭeɛ qbeř i ɣa mmteɣ.
8 Siggʷej xafi min ibeḍřen d řharḍ ixarriqen,
war d ayi ttic zzeřḍ uřa d wagřa,
seɛdu ayi-dd tasɣart inu i d ayi dd-ittasen zeg weɣrum,
9 mařa lla, xmi i ɣa jjiwneɣ, ad taɣ ad Cek nkareɣ,
ad iniɣ ‘Wi iǧan SIDI?’,
niɣ xenni, mařa zeřḍeɣ, ad acareɣ,
u ad ggeɣ řɛib deg Yisem n AREBBI inu.
10 War ceqqef deg ijj n umsexxar ɣar sidis nnes,
ḥima netta war cek ineɛɛeř u xenni cek ad dayek yiři řɛib.
11 Aqa din ijj n jjiř i ineɛɛřen babas,
u war ittbarek yemmas,
12 ijj n jjiř i yeǧan d amezdag di tiṭṭawin nnes,
maca war ittwasird zi řexmej nnes,
13 ijj n jjiř s řxezrat inefxen,
s wabřiwen nnes igeɛɛden, ■
14 ijj n jjiř s teɣmas am řesyuf d teɣmas n teɣmart am řemwas,
ḥima ad ṣarḍen inni ittwaḥṣaren zi temmurt d imezřaḍ zeg iwdan. ■
15 Tadda ɣares tnayen n yessis ‘Ewc!’ ‘Ewc!’
Aqa din třata nni ɛemmarṣ ad jjiwnen.
Arebɛa ɛemmarṣ ad inin: “Cfa!”
16 Řaxart d řemřawet ibellɛen,
tammurt i war ijjiwnen ɛemmarṣ zeg waman,
uřa d tmessi war qqarent ɛemmarṣ: “Cfa!”
17 Tiṭṭ i isstehzan zi babas,
u tesseḥqar ṭṭaɛet i yemmas,
ad tt qeřɛen ibaɣřiwen ɣar teɣzart,
u imeẓyanen n ugider ad tt ccen.
18 Třata aya n tmesřayin ɛdunt ayi s řeɛjeb,
arebɛa war tent ssineɣ:
19 abrid n ugider deg ujenna,
abrid n ufiɣar x teṣḍart,
abrid n uɣarrabu deg wuř n řebḥar
u abrid n weryaz ak-d teɛzarect.
20 Ammu i ittegg abrid n ict n temɣart izennan:
nettat tᵉttett, tessirid aqemmum nnes,
teqqar: “Necc war ggiɣ walu d řɣecc!”
21 Sadu třata n tmesřayin-a tenhezz temmurt,
sadu arebɛa i war tzemmar ad tarbu:
22 sadu ijj n umsexxar mařa netta idweř d ajeǧid,
sadu ijj n ubuhaři mařa netta ijjiwen aɣrum,
23 sadu ict n temɣart tᵉttwacarh mařa nettat tᵉttwassemřec,
u sadu ict n tesmeɣt mařa tᵉṭṭef řwart n lallas.
24 Arebɛa aya d imeẓyanen qaɛ x temmurt,
ɛad nitni d imiɣisen qaɛ.
25 Tikeḍfin war ǧint d řgens ijehden,
maca ɛad nitenti ssewjadent macca nsen deg unebdu. ■
26 Ikawkawen n teṣḍart d ijj n řgens nhřa jjhed,
maca nitni bennan tazeddiɣt nsen x teṣḍart.
27 Tamuɣri war ɣares bu ajeǧid,
waxxa amenni iffeɣ s usettef marra,
28 Azermummi tzemmared ad t tᵉṭṭfed s tnayen n ifassen,
ɛad aqa-t netta di řeqṣur n ijeǧiden.
29 Třata aya ṣṣurufen s řɛezz,
arebɛa gguren s tecři tecneɛ.
30 Ayrad, bu-teɣruḍt jar řmar,
wenni war ittwexxiren zzat i ḥed,
31 ijj n uɣiřas s tejɛinnatin nnes beysent, niɣ ijj n umyan,
u ijj n ujeǧid wenni ɣar iǧa uřaɣi n umenɣi. ■
32 Mařa cek teggid s tubbuheřya umi tessgeɛɛded ixef nnek,
niɣ txemmemed di teḥraymect: sars afus x uqemmum! ■
33 Maɣar asendu n uɣi ittawi-dd trussi,
u asendu n wenzaren ittawi-dd idammen,
u asendu n uxeyyeq, ittawi-dd amcubbec.