Iɣzar n Tudart
22
1 Uca netta isscen ayi ijj n yeɣzar izdig n Waman Iddaren, d amezdag, iṣfa am ukristal, i dd-itteffɣen zi řɛarc n AREBBI u n Yezmar. ■ 2 Di řwest n wazzay, x tnayen n tmuwwa n yeɣzar, tuɣa Tacejjart n Tudart tenni tessenḍay řɣiǧet tenɛac n twařawin. Di mkuř ayur iwca řɣiǧet nnes d tifray nnes i usgenfu n řegnus. ■ 3 War dayes tᵉttiři ɛad nneɛřet. Ad dayes yiři řɛarc n AREBBI u n Yezmar uca imsexxaren nnes ad xas sexxaren. 4 Nitni ad ẓaren udem nnes, Isem nnes ad yiři x tenyarin nsen. ■ 5 War din tᵉttiři ɛad ǧiřet uca nitni war tteḥdijen ɛad ṭṭya n řefnarat niɣ n tfawin niɣ n tfawt n tfuct, minzi SIDI AREBBI ad asen igg tafawt uca ad yiři d Ajeǧid nsen i řebda qaɛ. ■
6 Xas uca inna ayi:
“Awařen-a daysen řaman d tidett,
uca SIDI, AREBBI n Arruḥ n inabiyyen iqeddsen,
aqa issekk lmalak nnes
ḥima ad isscen i imsexxaren nnes
min i ɣa yiřin deɣya.” ■
Lmasiḥ ad dd-yas deɣya!
7 “Xzar Necc ad dd-aseɣ deɣya.
Sseɛd n wenni itteṭṭfen
deg wawařen n nnubuwat n wedlis-a.” ■
8 Necc, Yuḥanna, aqa ẓriɣ u sřiɣ timesřayin-a. Uca řami tent ẓriɣ u sřiɣ, wḍiɣ ɣar iḍaren n lmalak wenni d ayi issecnen timesřayin-a, ḥima ad as ɛebdeɣ. 9 Maca netta inna ayi:
“Ḥḍa, war ttegg man aya,
maɣar necc d amsexxar di ṭṭweɛ nnek
u di ṭṭweɛ n aytmac, inabiyyen,
uřa di ṭṭweɛ n yinni itteṭṭfen deg wawařen n wedlis-a.
Ɛebdet AREBBI!” ■
10 Xas uca inna ayi:
“War ttegg acemmiɛ x wawařen i ittwanabben deg wedlis-a,
minzi řweqt aqa tiweḍ-d. ■
11 Wenni itteggen min war iseggden,
ad igg min war iseggden ktar,
amengus ad idweř d amengus ktar,
amseggad ad igg tasegda ktar,
uca amqeddas ad idweř d amqeddas ktar.
12 “Xzar Necc ad dd-aseɣ deɣya uca řmunet inu akidi,
ḥima ad xeǧṣeɣ kuř ijjen anect n řxedmet nnes. ■
13 Necc d Alif d Taw,
d Amezwaru d Aneggaru,
d Beddu d Akemmeř.” ■
14 “Sseɛd nsen i yinni itteggen tiweṣṣa nnes.
Ad ɣarsen tiři ṣṣulṭa x Tcejjart n Tudart
uca ad dd-adfen ɣar tendint zi tewwura nnes.
15 Barra iǧan inni itteggen ffarq-cɣeř d yenni ineqqen
d yenni iɛebbden l’aṣnam d yenni daysen řexmej
d yenni ittseḥḥaren d imwařawen d ayt n bu-ixarriqen.” ■
16 “Necc, Yeccu, aqa ssekkeɣ lmalak inu
maḥend ad xawem iched man aya
zzat i tmesmunin.
Aqa d NECC, Aẓwar d Zzariɛet n Dawud,
d Amɛacar nnes, d Itri n Řefjar yareqqen.” ■
17 Arruḥ d Tesřit qqaren:
“As-dd!”
D wenni tt isřin, iqqar:
“As-dd!”
“D wenni ifuden, ejj i-t ad dd-yas,
uca ad isu Aman Iddaren baṭeř.” ■
18 “Necc cehhdeɣ i marra inni ittesřan
i wawařen n nnubuwat n wedlis-a:
Mařa din ḥed wenni xasen i ɣa yarnin,
AREBBI ad xas yarni jjrayeḥ,
tinni ittwarin deg wedlis-a.
19 Mařa ca n ijjen ikkes
zeg wawařen n wedlis n nnubuwat-a,
ad as ikkes AREBBI tasɣart nnes
zi Tcejjart n Tudart u zi Tendint iqeddsen,
tinni yuran deg wedlis-a.” ■
20 Xmi Netta iched x man aya, inna:
“Wah, Necc ad dd-aseɣ deɣya!”
“As-dd, a SIDI Yeccu!”
21 Arḍa n Siditneɣ Yeccu Lmasiḥ aqa-t ak-d marra imqeddasen nnes. Amin!
Aneggar n Řɛahd n Jdid.
Aɛuǧi i Yisem n AREBBI,
Babatneɣ d Siditneɣ d Arruḥ Iqeddsen.