108
1 Izři. Azehhed n Dawud.
2 A AREBBI, uř inu iɛewweř,
ad ɣennjeɣ ad zehhdeɣ, wah uřa d aɛuǧi inu.
3 Faq, lharpa d řgambri!
Necc xseɣ ad ssfaqeɣ tafawt n řefjar.
4 Necc ad Cek qadiɣ jar řegnus, a SIDI,
ad ak zehhdeɣ jar ccuɛub.
5 Maɣar tamexsiwt nnek icewwaren tᵉttakkwaḍ tiwa i ijenwan,
řaman nnek ɣares ař iseynuten. ■
6 A AREBBI, sgeɛɛed ixef nnek tiwa i ijenwan,
arr aɛuǧi nnek x marra tammurt,
7 ḥima imɛizzen nnek ad ttwanejmen,
awi asenjem s ufus afusi nnek u arr-dd xaneɣ awař.
8 AREBBI tuɣa issawař di Zzawect nnes Iqeddsen,
s uyenni i ɣa negzeɣ s řefraḥet.
Necc ad bḍiɣ Cakim,
ad ɛebbareɣ taysart n Sukkut.
9 Jilɛad inu, Manassa inu,
Ifrayim d aseřqi ijehden n uzeǧif inu,
Yahuda d amgewwed inu.
10 Maca Mu’ab d ssarij inu n usird,
x Idum ad nḍareɣ tisiřa inu,
x temmurt n Filicit ad dduqqzeɣ s usřiwřew.
11 Wi d ayi ɣa inedhen di tendint ifaryen s iɣebrawen?
Wi d ayi ɣa igewwden ɣar Idum?
12 Ma war d aneɣ tenḍared, a AREBBI,
u ak-d řɛeskarat nneɣ ma zeɛma war dd-teffiɣed ɛad akidsen, a AREBBI? ■
13 Ewc aneɣ afus ḥima ad aneɣ tessnejmed zi řeḥṣaret,
maɣar asenjem s ufus n yijj n bnadem aqa ibḍeř.
14 Ak-d AREBBI ad negg s wemḥaḍ,
u Netta ad iɛfes x yenni d aneɣ iḥeṣṣaren.