79
1 Azehhed n Asaf.
A AREBBI, řegnus udfen ɣar řwart nnek.
Nitni ssxemjen Zzawect nnek Tameqqrant iqeddsen,
arrin Urcalim d řxirbat.
2 Řxecbat n imsexxaren nnek wcin tent d macca i ijḍaḍ n ujenna,
aysum n imtiqqan nnek i řewḥuc n temmurt.
3 Idammen nsen zeǧɛen ten am waman ɣar marra iɣezdisen n Urcalim,
uřa d ijj war ten inḍiř.
4 Nedweř d řefdiḥet i jjiran nneɣ,
d ustehzi d useḥqar i marra inni d aneɣ dd-innḍen. ■
5 Ar meřmi, a SIDI? Ma xenni ad teqqimed tseɛɛared i řebda?
Ma ad areɣ wasam nnek am tmessi i řebda? ■
6 Farreɣ asɛar nnek x řegnus inni war Cek issinen,
x tigeldiwin nni war ittřiɣin x Yisem nnek. ■
7 Maɣar nitni ccin Yaɛqub,
areddǧen Tazeddiɣt nnes.
8 War xaneɣ ɛeqqeř ɛlaḥsab řmuɛṣiyyet nneɣ n zic.
Qeǧeq, ejj arreḥmet nnek ad kidneɣ temsagar,
maɣar neḍɛef aṭṭas. ■
9 Ewc aneɣ afus nnek, a AREBBI, di ṭṭweɛ n uɛuǧi n Yisem nnek,
senjem aneɣ u seṣřeḥ ddnub nneɣ di ṭṭweɛ n Yisem nnek.
10 Mayemmi i ɣa inin řegnus: “Mani iǧa AREBBI nsen?” Ejj antaqem n idammen ittwassizřen n řgens nnek
ad idweř ittwassen jar řegnus jar tiṭṭawin nneɣ.
11 Ejj azehhar n umeḥbus ad dd-yas zzat i wudem nnek,
ḥḍa iḥenjiren n řmewt ɛlaḥsab řemɣaret n uɣiř nnek.
12 Arr asen i jjiran nneɣ abehdeř nsen sebɛa n tseqqar ɣar weḥsin nsen,
abehdeř nsen i zi cek feḍḥen, a Sidi inu.
13 Neccin d řgens nnek d wuǧi n ddmani n tarewsa nnek.
Nettqada Cek i řebda, zi jjiř ař jjiř.
Neccin ad nbarreḥ ccan nnek.