10
1 A aytma, ameẓri n wuř inu u taẓaǧit tenni ẓuǧeɣ ɣar AREBBI di ṭṭweɛ n Israyil, aqa-tt ḥima ad ɣarsen tiři Tudart. 2 Aqa cehhdeɣ xasen aqa nitni ɣarsen cḍaret i AREBBI, maca břa tussna. ■ 3 Maɣar war ssinen tasegda n AREBBI, maca arezzun ad ṭṭfen di tsegda n ixef nsen. S uya war sswaḍɛen ixef nsen i tsegda n AREBBI.
4 Minzi akemmeř n Ccariɛa netta d Lmasiḥ, i tsegda i kuř ijjen i ittamnen. ■ 5 Minzi Musa yura zi jjihet n tsegda di Ccariɛa:
“Wenni itteggen man aya,
ad zzayes iddar.” ■
6 Maca tasegda tenni zi l’iman teqqar ammu:
“War teqqar deg wuř nnek:
‘Wi i ɣa igeɛɛden ɣar ujenna uca issehwa Lmasiḥ?” ■
7 niɣ:
“Wi i ɣa ihwan deg weḥfur n řaxart,
uca issgeɛɛed Lmasiḥ zi taddart n imettinen?”
8 Maca min ɣa tini tsegda?
“Awař yudes i cek, aqa-t deg uqemmum nnek uřa deg wuř nnek.”
Wa d Awař n l’iman i zi nettbarreḥ.” ■
9 Mařa tcehded Siditneɣ Yeccu s uqemmum nnek uca ad tamned s wuř nnek belli AREBBI issnekkar i-t zi taddart n imettinen, ad teddared.
10 Minzi uř i dayes ittamen, ad ittwasegged, uca aqemmum i zzayes icehhden, ad iddar.
11 Minzi Tira Iqeddsen qqarent:
“Marra wi zzayes i ɣa yamnen,
war ittseḍḥi ca.” ■
12 Minzi war ittegg bu řfarz jar Wuday d Iramiyyen, minzi Netta d Ijjen, SIDI nsen marra, wenni d bu-wagřa i marra inni xas dd-ittřaɣan. ■
13 “Minzi kuř ijjen wenni i ɣa iřaɣan s Yisem n SIDI,
ad injem.” ■
14 Mammec i ɣa řaɣan x wenni di war uminen ca? Niɣ mammec i ɣa yamnen deg wenni umi war sřin, niɣ mammec i ɣa sřen mařa uřa d ijj war zzayes ibarreḥ ca?
15 Mammec i ɣa barrḥen mařa war dd-ttwasekken? Am mammec tura:
“Mecḥař ḍarfen iḍaren n yinni ittbarrḥen s řehna,
n yinni ittbarrḥen s tebratin tiṣebḥanin.” ■
16 Xenni maci marra ṭṭaɛen i Řexbar Aṣebḥan, minzi Icaɛya iqqar:
“A Sidi inu, wi i ɣa yamnen zi tebrat nneɣ?” ■
17 Aqa l’iman zeg usḥessi uca asḥessi zeg Wawař n AREBBI.
18 Maca ad iniɣ:
“Ma zeɛma nitni war sřin?”,
u:
“Xzar, řḥess nsen iffeɣ-dd ɣar marra tammurt,
uca awařen nsen ɣar tneggura n ddunect.” ■
19 Maca ad iniɣ:
“Ma Israil war tefhim ca man aya?”
Ɣar umezwar Musa inna:
“Ad daywem ggeɣ tusmi zeg inni war iǧin ca d řgens
uca s yijj n řgens afɣuř ad daywem ggeɣ axeyyeq.” ■
20 Xenni Icaɛya izɛem ad yini:
“Aqa ufin ayi, inni war xafi yarezzun,
aqa dewřeɣ baneɣ-dd i yenni war xafi isseqsin.” ■
21 Maca zi jjihet n Israil iqqar:
“Ass ikmeř sswiẓẓḍeɣ ifassen inu
i ijj n řgens ittemcebbcen, iɛeṣṣan.”■