16
1 Ict n tira ineqcen. N Dawud.
Ḥḍa xafi, a Arebbi, maɣar ttecřeɣ xak.
2 Řeɛmar inu tenna i SIDI: “Cek d Sidi inu,
d řxar inu, war din min xak yuɛřan!” ■
3 u x imqeddasen i izeddɣen x temmurt, ayt n jjehd,
aqa marra arḍa inu aqa-t akidsen.
4 Tamara n yinni iḍeffaren ammu deɣya ijj n arebbi nneɣni, ad ttwaktarent.
Necc war ttfarriɣeɣ tawhibt nsen n useyyeb n idammen,
u war ttidareɣ ismawen nsen x iyencicen inu.
5 SIDI d tasɣart inu d řkas inu.
Cek tᵉṭṭfed taqedduḥt inu deg ufus nnek. ■
6 Ifiřan n řeɛbar kkaren ayi-dd deg imucan iṣebḥen,
wah, tasɣart inu aqa tusa-dd xafi mliḥ.
7 Ad barkeɣ SIDI, wenni d ayi ineṣḥen.
Uřa s ǧiřet ssřemdent ayi tiẓẓař inu. □
8 Řebda tteggeɣ SIDI jar tiṭṭawin inu.
Umi Netta iǧa x ufus afusi inu,
necc war farrɣeɣ. ■
9 S uyenni ifarreḥ uř inu,
ittarciq řeɛmar inu.
Wah, uřa d ddat inu ad iddar s řaman.
10 Maɣar Cek war tsemmḥed ca di řeɛmar inu di řaxart,
war tᵉttarrid amtiqqi nnek ad ikiccu. ■
11 Cek ad ayi tessecned abrid n tudart,
tyawant zi řefraḥet aqa-t zzat i wudem nnek,
nniɛmat aqa atent deg ufus nnek i řebda.