148
1 Hallilu-Yah! Ṣebbḥem i SIDI zeg ijenwan,
ṣebbḥem t di řuɛřa. ■
2 Ṣebbḥem t, marra lmalakat nnes!
Ṣebbḥem t, marra řɛeskarat nnes!
3 Ṣebbḥem t, tafuct d tziri!
Ṣebbḥem t, marra itran yareqqen!
4 Ṣebbḥem t, ajenna x ijenwan,
uřa d aman nni iǧan tiwa i ujenna.
5 Ejj i-ten ad ṣebbḥen Isem n SIDI,
maɣar Netta yumur u ammu ttwaxeřqen-dd. ■
6 Netta idekken i-ten din i řebda,
iwca asen ict n tewṣeyyet i war ggur ad tt nɛeddu ɛemmarṣ. ■
7 Ṣebbḥem i SIDI, zi temmurt,
kenniw řhaycat n řebḥar d marra aman yuǧɣen,
8 timessi d tebrurri d wedfeř d ddexxan,
asemmiḍ n tḥaryaḍt nni itteggen awař nnes,
9 idurar d marra tiwriririn,
ticejjura n fruta d marra ticejjura n tengelt,
10 řewḥuc n řexřa d marra řmar,
imuddaren ittbuɛen d ijḍaḍ s wafriwen nsen,
11 kenniw ijeǧiden n temmurt d marra ccuɛub,
kenniw řḥukkam d marra řquḍat x temmurt, □
12 iḥudriyyen uřa d tiḥudriyyen,
iwessura jmiɛ ak-d imeẓyanen!
13 Ejj i-ten ad ṣebbḥen Isem n SIDI,
maɣar Isem nnes waha yuɛřan qaɛ,
tissiqt nnes tařeqq x temmurt d ijenwan. ■
14 Netta issgeɛɛed icc n řgens nnes,
aṣebbeḥ n marra imtiqqan nnes, n ayt n Israil,
n řgens i dd as yudsen. Hallilu-Yah! ■