Aseɣḍeṣ di Lmasiḥ
6
1 Min i ɣa nini xenni? Ma ad neqqim di ddenb ḥima ad immarni arḍa? 2 Ɛemmarṣ! Neccin inni immuten i ddenb, mammec ɛad dayes i ɣa neddar? 3 Ma war tessinem ca belli inni zzayneɣ ittwassɣeḍṣen di Yeccu Lmasiḥ, ttwassɣeḍṣen di řmewt nnes? ■ 4 Aqa nettwanḍeř akides s useɣḍeṣ di řmewt, ḥima am mammec dd-ittwasnekkar Lmasiḥ zi taddart n imettinen ɣar uɛuǧi n Babas, ammu i ɣa nuyur uřa d neccin di Tudart n jdid. ■ 5 Minzi mařa nettwaẓẓu d ijjen akides s tefras n řmewt nnes, xenni ammu i ɣa niři ɛawed d ijjen akides s tefras n tnukra nnes. ■ 6 Aqa nessen belli bnadem nneɣ aqdim ittwaṣelleb akides, ḥima ad tebḍeř arrimet n ddenb, war ndikkwiř ɛawed d imsexxaren i ddenb. ■ 7 Minzi wenni immuten, aqa ittwafekk zi ddnub. ■
8 Mařa tuɣa nemmut ak-d Lmasiḥ, aqa ejj aneɣ ad namen belli ad neddar ɛawed ak-d Lmasiḥ. ■ 9 minzi nessen belli Lmasiḥ ittwasnekkar-dd zi taddart n imettinen, war ittmetti ɛawed. Aqa řmewt war xas tḥekkem ɛad. ■
10 Minzi zeg uɣezdis n řmewt i immut, aqa immut i ddnub ijj n umur i řebda, maca zeg uɣezdis n Tudart i iddar, iddar i-tt i AREBBI. ■
11 Ammu kenniw ɛawed: ḥesbem ixef nwem d imettinen i ddenb, maca d imeddaren i AREBBI di Siditneɣ, Yeccu Lmasiḥ.
12 Xenni war tejjim ddenb ad iḥkem di arrimet nwem ifennan, ad as tᵉṭṭaɛem di nnecwat nnes,
13 uca war ttewcim iɣezdisen n arrimet nwem am dduzan i řmuɛṣiyyet, maca wcem ixef nwem i AREBBI, am iwdan inni idewřen ɣar Tudart jar n imettinen uca wcem iɣezdisen n arrimet nwem i AREBBI am dduzan i tsegda. ■
14 Ddenb war xawem iḥekkem ca, minzi war teǧim sadu Ccariɛa maca sadu arḍa.
Imsexxaren n tsegda
15 Mammec xenni? Ma ad nexḍa minzi war neǧi ca sadu Ccariɛa, maca sadu arḍa? Ɛemmarṣ!
16 Ma war tessinem ca belli wenni umi tewcim ixef nwem d imsexxaren i ṭṭaɛet, aqa kenniw d imsexxaren i wenni umi tᵉṭṭaɛem, ma i ddenb i tᵉṭṭaɛem niɣ i tsegda? ■
17 Tqad as i AREBBI, aqa tuɣa kenniw d imsexxaren i ddenb uca tdewřem tᵉṭṭaɛem s wuř i ddab iṣfan n useřmed i zi tᵉttwasřemdem.
18 Řami tᵉttwafekkem zi ddenb tdewřem d imsexxaren n tsegda. ■
19 Ssawařeɣ am bnadem x ssibbet n tuḍɛeft n arrimet nwem, minzi am mammec tewcim iɣezdisen nwem d imsexxaren i řexmej u i min iǧan ḍidd n Ccariɛa ař ɣa tḍaddem Ccariɛa, amenni řexxu wcem iɣezdisen nwem d imsexxaren i tsegda ař ɣa tᵉttwaqeddsem. 20 Minzi řami tuɣa kenniw d imsexxaren n ddenb, tuɣa kenniw d iḥurriyyen zi jjihet n tsegda. ■ 21 Man řɣiǧet i tuɣa ɣarwem řexdenni? Timesřayin tinni i zi tᵉttṣeḍḥam řexxu? S minzi aneggar nsent d řmewt. 22 Maca řexxu, umi tᵉttwafekkem zi ddenb uca tdewřem d imsexxaren n AREBBI, aqa řɣiǧet nwem tᵉttwaqeddes, uca uneggar nnes Tudart ittduman. 23 Minzi řexřaṣ n ddenb d řmewt, maca tawhibt n arḍa n AREBBI d Tudart ittduman s Siditneɣ, Yeccu Lmasiḥ. ■