Abarreḥ deg wedrar - Awařen n lbaraka
5
1 Řami iẓra Yeccu řɣaci, yuři ɣar wedrar uca awarni řami din iqqim, usin-dd ɣares imeḥḍaren nnes. 2 Uca yarzem aqemmum nnes, isseřmed i-ten, inna:
3 “Sseɛd n yinni arruḥ nsen izřeḍ,
minzi Tageldit n ijenwan aqa-tt i nitni. ■
4 Sseɛd n yinni ittecḍinen,
minzi nitni ad ttwaɛezzan. ■
5 Sseɛd n imwaḍɛen,
minzi nitni ad warten tammurt. ■
6 Sseɛd n yinni ittřaẓan d yenni ittfaden ɣar tsegda,
minzi nitni ad jjiwnen. ■
7 Sseɛd n yinni yareḥḥmen,
minzi ad ɣarsen tiři arreḥmet.
8 Sseɛd n yinni i ɣar iǧa uř izdig,
minzi nitni ad ẓaren AREBBI. ■
9 Sseɛd n yinni itteggen řehna,
minzi nitni ad ttwasemman arraw n AREBBI.
10 Sseɛd n yinni inneḥṣaren x ssibbet n tsegda,
minzi Tageldit n ijenwan ad ɣarsen tiři. ■
11 Sseɛd i kenniw mařa ttɛayaren u ttdarracen xawem
uca ad xawem inin ɛřam kuř awařen iɛeffanen x ssibbet inu,
waxxa ssxarriqen. ■
12 Farḥem, sřiweřwem,
minzi řmunet nwem d tameqqrant deg ijenwan,
minzi ammu i tuɣa ittdarracen inabiyyen,
inni qbeř nwem.” ■
Tameǧaḥt d tfawt n ddunect
13 “Kenniw d tameǧaḥt n temmurt. Maca mařa tameǧaḥt ixsar uředdi nnes, mammec i ɣa negg ad tt narr d tameǧaḥt? War tneffeɛ ɛad i walu ḥaca ad temmenḍar ɣar barra, ad xas ɛefsen iwdan.” ■
14 “Kenniw d tafawt n ddunect. Tandint i ittwabnan x wedrar, war tzemmar ad teqqim tennuffar.
15 War ssreqqin řefnar uca ad t ssarsen sadu řmud, maca ad t ssarsen x řmerfeɛ, maḥend ad yarɣ i marra inni iǧan di taddart. ■
16 Jjem tafawt nwem ad tarɣ i iwdan, ḥima ad ẓaren řexdayem nwem icnan, ad ssuɛřan Babatwem i iǧan deg ijenwan.” ■
Yeccu d akemmeř n Ccariɛa
17 “Aqa ad awem ittɣiř aqa usiɣ-dd ḥima ad ssbeṭṭřeɣ Ccariɛa n Musa niɣ inabiyyen. Necc war dd-usiɣ ca ḥima ad ssbeṭṭřeɣ, maca ḥima ad kemmřeɣ. □
18 S tidett, Necc ad awem iniɣ: Ař i ɣa ifna ujenna d temmurt, war ifenni uřa d ijj n řḥarf niɣ d taneqqiṭ zi Ccariɛa ař ɣa iɛdu kuřci. ■
19 Wenni i ɣa issbeṭṭřen zi tweṣṣa aya icten, waxxa d tameẓyant, uca isseřmad iwdan ammu, ad ittwasemma d ameẓyan di Tgeldit n ijenwan, maca wenni zzaysent iggin u isseřmad i-tent, netta ad ittwasemma d ameqqran di Tgeldit n ijenwan. ■ 20 Minzi Necc ad awem iniɣ: Mařa tasegda nwem war tmeqqar ca x tenni n imseřmaden n idlisen u tenni n Ifarisiyyen, s tidett war tᵉttidfem ca ɣar Tgeldit n ijenwan!”
Axeyyeq d wenɣay
21 Aqa tesřim belli ittwanna i řejdud: ‘War neqq!’, u: ‘Wenni ineqqen, ad ittwaḥaseb!’ ■ 22 Maca Necc ad awem iniɣ: ‘Marra wenni ittxeyyaqen x umas břa ssibbet, nhřa ma ad xas ittwaḥakem!’, u wenni iqqaren i umas: ‘Ad xak ssusfeɣ!’, ad xas teḥkem Lmeḥkama Tameqqrant n Wudayen, u wenni iqqaren: ‘A abuhaři!’ ad ittwaḥakem, ad yadef ɣar tmessi n jahennema. 23 Mařa tqeddmed tawhibt nnek x uɛalṭar min xef ssarsen tiɣarṣa d tewhibin, uca dinni tɛeqřed belli umac aqa-t ca xak, 24 ejj tawhibt nnek din zzat i uɛalṭar, ruḥ amezwaru, tṣeřḥed ak-d umac, xenni dweř-dd, uca ewc tawhibt nnek. 25 Egg deɣya taddukkřit ak-d weɣrim nnek umi cek ɛad akides deg webrid, ḥima aɣrim nnek war cek ittiwi ɣar řqaḍi, xenni řqaḍi ad cek yawi ɣar umxazni uca ad temmenḍared di řeḥbes. ■ 26 S tidett Necc ad ac iniɣ: War dd-teffɣed ssenni, ař ɣa txeǧṣed aṣuldi aneggaru.”
Tiṭṭ d zzina
27 Aqa tesřim belli ittwanna: ‘War zenni ca!’, ■ 28 maca Necc ad awem iniɣ, marra wenni i ɣa ixzaren ɣar temɣart s nnecwet, aqa izna akides deg wuř nnes. ■ 29 Mařa tesseɣwa cek tiṭṭ nnek tafusect, qess i-tt, nḍar i-tt xak. Iḥřa ac mařa iweddar ijj n ṭṭarf n arrimet nnek x uweṭṭu n arrimet nnek marra di jahennama. ■ 30 Mařa isseɣwa cek afus nnek afusi, qess i-t, nḍar i-t xak, minzi iḥřa ac mařa iweddar ijj n ṭṭarf n arrimet nnek waha x uweṭṭu n arrimet nnek marra di jahennama.”
Aǧaf
31 “Aqa ittwanna ɛawed: ‘Wenni i ɣa iǧfen i temɣart nnes, ad as iwc tabrat n waǧaf’. ■ 32 Maca Necc ad awem iniɣ: ‘Marra wenni i ɣa iǧfen i temɣart nnes, war iǧi zi ssibbet n farq-ccɣeř, ittarra tt ad tezna uca wenni i ɣa imeřcen tenni umi iǧfen, aqa netta izna.’ ” ■
Tijaǧin d řwuɛud
33 “Aqa tesřim ɛawed belli ittwanna i řejdud: ‘War tejjaǧid s ẓur, maca egg min tejjuǧed i SIDI!’ ■ 34 Maca Necc ad awem iniɣ: ‘War tejjaǧam ɛemmarṣ, uřa ɣar ujenna minzi netta d řɛarc n AREBBI, ■ 35 uřa ɣar temmurt minzi nettat d tanebdat sadu iḍaren nnes, uřa ɣar tendint n Urcalim minzi nettat d tandint n Ujeǧid d ameqqran, ■ 36 war tejjaǧam uřa ɣar uzeǧif nnek minzi war tzemmared ad tarred uřa d ijj n uẓeṭṭu n ucuwwaf d acemřař niɣ d abarcan. 37 Ad iqqim wawař nnek ‘Wah!’ d ‘Wah!’, ‘Lla!’ d ‘Lla!’. Mana ktar zi man aya, aqa netta zeg umɛeffan.”
Axřaf d uxeǧeṣ n řɣar
38 “Aqa tesřim belli ittwanna: ‘Tiṭṭ s tiṭṭ d tiɣmest s teɣmest!’, ■ 39 Maca Necc ad awem iniɣ, war tᵉttemɛařam ca ak-d ijj n uɛeffan, maca wenni i ɣa isseqqřen ameggiz nnek afusi, seřqa-y-as uřa d wenneɣni. ■ 40 Mařa din ḥed ixs ad kik igg ccreɛ uca netta ad xak ikkes tcamir nnek, ejj i-t ad iksi uřa d ajeǧab. 41 Wenni xak iggin bezzez ḥima ad kides tuyured ijj n kilumitr, uyur akides tnayen. 42 Man wen d ac i ɣa ittaren ca n řḥajjet, ewc as tt, u wenni yarezzun ad xak yarḍeř, war d t ttarra amenni.” ■
Xsem řɛedyan nwem!
43 “Aqa tesřim belli ittwanna: ‘Ad texsed amqarreb nnek, ad tcarhed řeɛdu nnek!’ ■ 44 Maca Necc ad awem iniɣ: ‘Xsem řɛedyan nwem u barkem inni kenniw ineɛɛřen, ggem tcuni i yenni kenniw icarrhen, ẓẓaǧem i yenni xawem iggin bezzez d yenni xawem ittdarracen, ■ 45 ḥima ad tiřim d tarwa n Babatwem i iǧan deg ijenwan, minzi Netta issneqqar tafuct nnes x iɛeffanen d iṣebḥanen, yarexxu-dd i wenẓar ḥima ad iwwet x imseggaden u x yenni war iseggden. 46 Minzi mařa texsem inni kenniw ittexsen, man arbeḥ i ɣarwem? Ma war tteggen ayt n ḍḍariba uřa ammu? □ ■ 47 Mařa tseǧmem x wawmaten nwem waha, min i tᵉtteggem ktar x wenneɣni? Ma war tteggen ayt n ḍḍariba uřa ammu? 48 Iřim tkemmřem am mammec ikmeř uřa d Babatwem i iǧan deg ijenwan.” ■