97
1 SIDI iḥekkem,
ejj tammurt ad tfarḥ,
ad arecqent marra tegzirin. ■
2 Quwwaren as iseynuten d yijj n useynu ibbumbes,
tasegda d řḥeqq aqa aten d dsas n řɛarc nnes.
3 Timessi teggur as ɣar zzat n wudem nnes,
tqedd iɣrimen nnes i d as dd-ittennḍen.
4 Assamen nnes ssřaqqan ddunect,
tammurt tẓarr i-tt, tenhezza. ■
5 Idurar fessyen am ccmeɛ zzat i wudem n SIDI,
zzat i wudem n Sidi n marra tammurt.
6 Ijenwan ttbarrḥen tasegda nnes,
marra řegnus ttwařan aɛuǧi nnes. ■
7 Ejj ad sseḍḥan marra inni ittsexxaren i řexyařat ineqcen n ukeccuḍ,
marra inni ittcennɛen di l’aṣnam.
Aḍarem zzates kenniw, marra irebbiten!
8 Ṣihyun isřa, ifarḥ,
yessis n Yahuda arecqent,
zi ssibbet n řeḥkamat nnek, a SIDI.
9 Maɣar Cek, a SIDI, d Amɛuǧi x marra tammurt,
Cek d wenni yuɛřan qaɛ x marra irebbiten.
10 Kenniw i ittexsen SIDI, carhem řɣar.
Netta iḥeṭṭa x řeɛmur n imtiqqan nnes,
Netta issenjam i-ten zeg ufus n iɛeffanen. ■
11 Tafawt tᵉttwazarɛ i umsegged,
d řefraḥet i yenni ɣar iǧa uř iseggmen.
12 Kenniw imseggaden, farḥem zi SIDI,
qadam xmi tᵉttidarem taqeddast nnes.