Arebbi d řgens nnes Israil
9
1 Qqareɣ tidett di Lmasiḥ, war ssxarriqeɣ ca, uca tanefsect inu tcehhed dayi s Arruḥ Iqeddsen, ■ 2 belli ɣari acḍan imɣar d řeḥriq war ittbeddi deg wuř inu. 3 Aqa tuɣa ttẓaǧiɣ maɛlik ufiɣ simant inu ttwaḥarrmeɣ zi Lmasiḥ di ṭṭweɛ n wawamaten inu, řaǧ inu zi jjihet n arrimet. ■ 4 Nitni d Israiliyyen, ttwaqebřen d mmis, ɣarsen i iǧa uɛuǧi, řɛuhud, Ccariɛa, tasexxart i dayes iǧan di Zzawect Iqeddsen, lwuɛud d řejdud. ■ 5 Zzaysen i-dd iban Lmasiḥ x webrid n arrimet, wenni d AREBBI x marra. I Netta i ɣa yiři usemɣar d lbarakat, i řebda qaɛ. Amin! ■
6 Maca war iǧi ammu ařami uřa d awař n AREBBI war yiwiḍ, minzi marra inni zi Israil war ǧin ca d Israil. ■ 7 uřa d marra nitni war ǧin ca d tarwa n Ibrahim, minzi nitni zi zzariɛet n Ibrahim, maca ittwanna: “Di Isḥaq ad ac řaɣan zzariɛet.” ■ 8 Man aya ixs ad yini xenni maci tarwa ɛlaḥṣab arrimet iǧan d tarwa n AREBBI, maca tarwa n lwaɛd ad ttwaḥesben d zzariɛet. ■ 9 Minzi awař n lwaɛd d wa:
“Ɣar řweqt-a ad dd-aseɣ
uca ad ɣares yiři ɣar Sara mmis!” ■
10 War teǧi tanita waha, maca uřa d Rifqa umi tᵉṭṭes ak-d jedditeɣ Isḥaq. ■
11 Minzi umi ɛad war dd-xřiqen iḥenjiren nnes, war ggin ɛad řxar uřa d řɣar, aqa ittwassargeb qbeř řixḍaret n AREBBI, ḥima war tᵉttiři deg webrid n řexdayem maca deg webrid n wenni ittřaɣan.
12 Maɣar ittwanna di Tira Iqeddsen:
“Aqa ameqqran ad isexxar i umeẓyan!”, ■
13 am mammec tura:
“Yaɛqub i xseɣ, maca carheɣ Isu.” ■
14 Min i ɣa nini xenni? Ma iqedd ad yiři ɣar AREBBI min war iseggden? Ɛemmarṣ! ■
15 Xzar, Netta inna ɛawed i Musa:
“Ad areḥmeɣ wi xseɣ, ad areḥmeɣ,
uca ad ḥinneɣ wi xseɣ ad xas ḥinneɣ.” ■
16 Xenni tamesřact war teqqim ca ɣar wi ittexsen uřa ɣar wi ittazzřen, maca ɣar AREBBI wenni yareḥḥmen.
17 Minzi ɛlaḥsab Tira Iqeddsen Netta inna i Firɛun:
“Aqa i man aya ssnekkareɣ-dd cek,
ḥima ad zzayek ssecneɣ jjehd inu
uca ad ittwabarreḥ Isem inu di marra ddunect.” ■
18 Xenni Netta ad yarḥem wi ixs uca ad isseqseḥ wi ixs.
19 Řexxu ad tinid: Mayemmi ittcetca ɛad, minzi wi i ɣa immɛařan ak-d min ixs Netta?
20 Maca min teɛnid cek, a bnadem, wenni ittqacaḥen AREBBI? Ma min ittwaggen izemmar ad ini i wenni t iggin: “Mayemmi d ayi teggid ammu?” ■
21 Ma war iǧi ɣar bu-třaxt ṣṣulṭa x třaxt ḥima ad igg zeg ict n řɛejnet ict n řqecɛet i lkarama u wenneɣni i ubehdeř? □ ■ 22 Maɣar AREBBI, wenni tuɣa ixs ad isscen aɣḍab nnes d jjehd nnes, issiweḍ lɣaḍab nnes s waṭṭas n ttasiɛ n řxaḍar x řeqcuɛ n weɣḍab inni ittwasswejden marra i uhellek, 23 uca ifarɣ tayri nnes x řeqcuɛ n arreḥmet inni izwar issewjed i-ten i uɛuǧi i AREBBI! 24 Maɣar neccin d inni ittwařaɣan, war iǧi zeg Wudayen waha, maca ɛawed zi řegnus. 25 Amecnaw mammec ittwanna ɛawed di Ḥuciɛa:
“Ad semmiɣ i yenni war iǧin d řgens inu ‘Řgens inu!’,
uca i yenni war iǧin d amɛizz d ‘Amɛizz!’ ” ■
26 Ad yiři deg wemcan mani d asen ittwařaɣa:
‘War iǧi d řgens inu!’,
belli dinni ad asen řaɣan:
‘Arrawen n AREBBI iddaren!’ ■
27 Icaɛya ibarreḥ zi jjihet n ayt n Israil:
“Mařa tuɣa řqedd n ayt n Israil anect n ijdi n řebḥar,
aqa min ɣa iqqimen ad injem.” ■
28 “Tamesřact tbedd nican u ad tᵉttwaqfeř,
SIDI ad tt igg x temmurt.” ■
29 Am mammec izzar Icaɛya inna:
“Maɛlik SIDI n řɛeskarat n ujenna war d aneɣ ijji inni iqqimen ddaren,
iři nedweř amecnaw Sadum u narwes di Ɛamurra.” ■
Nbřa liman n Israil
30 Min i ɣa nini xenni? Ma xenni řegnus inni war yarezzun tasegda, aqa ksin tasegda? Iwa, maca tasegda tenni s l’iman. 31 Maca Israil nni iḍeffaren Ccariɛa n tsegda, war yiwiḍ ca ɣar Ccariɛa n tsegda. ■ 32 Mayemmi? Minzi tasegda nni war teǧi ca zi l’iman maca zi řexdayem n Ccariɛa, minzi nitni nderfen deg Weẓru n unedref, 33 am mammec tura:
“Aqa ad ggeɣ di Ṣihyun Aẓru i unedref d Weẓru i uneqřad.
Marra wi zzayes i ɣa yamnen, war ggur ad isseḍḥa.” ■