Aɛřam ɣar řgens x uɣekkʷi zi temɣart tabarranit
5
1 Mmi inu, ewc taynit i tiɣit inu,
ewc amezzuɣ i řefhamet inu,
2 maḥend ad tewced ḥaḍur,
u iyencicen nnek ad ḥḍan x tussna.
3 Minzi iyencicen n temɣart tabarranit ttudumen s tamment n teɣraṣt ,
aneɣ nnes d ařeqqaɣ x zzect, ■
4 maca ɣar uneggar aqa-tt d tamerzagt am cciḥ,
teqḍeɛ am ijj n ssif s tnayen n wudmawen.
5 Iḍaren nnes ttawyen ɣar řmewt
u iṣuraf nnes neddhen ɣar řaxart. ■
6 Ařami war tᵉṭṭifed ɛemmarṣ abrid n tudart,
gguren iṣuraf nnes ssa d ssa břa ma tessned cek.
7 Xenni řexxu, a iḥenjiren, sřem-dd ɣari,
war tḥeyyadem ca x wawařen n uqemmum inu.
8 Siggʷej abrid nnek xas,
war ttades tawwart n taddart nnes,
9 ḥima war tᵉtticed ccan nnek i inneɣni,
iseggʷusa nnek i wenni itteqsiḥen aṭṭas, ■
10 ḥima ibarraniyyen war ttjawanen deg wagřa nnek,
u marra řɣiǧet n umarret nnek war dd-tᵉttis di taddart n wenni war ittwissnen
11 u ad tzehhared ɣar uneggar,
xmi i ɣa tᵉttwacc arrimet nnek d weysum nnek,
12 ad tinid: “Mammec ggiɣ necc carheɣ ttarbiyyet,
mammec inḍar uř inu awebbex?
13 Mammec war sřiɣ ɣar tmijja n wenni d ayi idarrben,
war wciɣ amezzuɣ inu i imseřmaden inu?
14 Ɛřaḥař tuɣa ufiɣ ixef inu di ɛřam kuř řɣar,
di řwest n wegraw n řgens u n tmesmunt!”
15 Suw aman zeg wanu nnek,
uřa d aman issizzřen zi řaǧaɣ n řɛunṣar nnek.
16 Iři ad ssefyen waman n řɛunṣar nnek barra,
am tařawin x wazzayen.
17 Ejj i-ten ad iřin i cek weḥḥdek,
war iǧi i ibarraniyyen i din zzatek.
18 Ad ittwabarek řɛunṣar nnek,
farḥ i temɣart zeg wussan n temẓi nnek.
19 Tudadt iɛizzen uřa d tiɣeydet n wezɣar icewwaren nettat!
Ejj ibbac nnes ad cek ssyiwyen di marra ussan,
sellem ixef nnek řebda ɣar tayri nnes!
20 Mayemmi, a mmi inu, ma ggur ad cek teɣwa temɣart tabarranect,
ad tdarrɛed i weḥsin n temɣart war tessined?
21 Maɣar ibriden n bnadem aqa aten din zzat i tiṭṭawin n SIDI,
Netta yarzu di marra imesraq nnes. ■
22 Řmuɛsiyyet n yixef nnes ad tḥebbes aɛeffan,
s iseɣwan n ddnub nnes ad ittwacedd.
23 Netta ad immet umi war din tuɣi ttarbiyyet,
ad iweddar s tubbuheřya nnes tameqqrant.