27
1 “Ad tegged aɛalṭar n ukeccuḍ n ukasiya n xemsa n iɣaǧen di tuzzeggart d xemsa n iɣaǧen di tiru. Ad yiři s arebɛa n tɣemmura u řuɛřa nnes ad yiři třata n iɣaǧen. ■ 2 Ɣar arebɛa n tɣemmura ad tegged accawen nnes. Accawen nnes ad dewřen d ijjen akides uca ad t třeḥḥfed s nnḥas. □ 3 Ad tegged tiydurin nnes ḥima ad daysent tenḍared tadunt nnes ittwacemḍen uca ad tegged ɛawed iɣenjayen nnes d ṭṭawyat nnes i urucci d furcayat nnes d tmejmarin nnes. Ad tegged marra řeqcuɛ nnes s nnḥas. 4 Ad tegged ict n tracca, ict n umudi n nnḥas, uca ad tegged arebɛa n texrazin n nnḥas i umudi nni, ɣar arebɛa n tɣemmura nnes. 5 Ad t tzeyyared sadu i tma n uɛalṭar, swadday, maḥend ad yiři umudi n nnḥas nni ɣar wezyen n uɛalṭar. 6 Ad tegged iɛumad i tarebbut i uɛalṭar, iɛumad n ukeccuḍ n ukasiya u ad ten třeḥḥfed s nnḥas. 7 Iɛumad nnes ad ttwassidfen di texrazin. Ad iřin iɛumad i tarebbut ɣar tnayen n iɣezdisen n uɛalṭar xmi t i ɣa arbun. 8 Ad tegged ijj n řxawi ɣar daxeř n tfeřwin. Am mammec i d ac imřa x wedrar, ammu i t ɣa ggen nitni.
9 Ad tegged řemraḥ n Tzeddiɣt. Ɣar jjihet n ljanub, ɣar yeffus, ad tegged řizarat s řeqṭen azdad imuden n mya n iɣaǧen di tuzzeggart i yijj n uɣezdis. ■
10 Ɛicrin n ipilaren nnes d ɛicrin n tyarsawin nnes ad iřin n nnḥas. Tisennarin n ipilaren d iqeḍban nsen i useřqi ad iřin n nnuqart.
11 Ammu ɣar jjihet n ccamal di tuzzeggart ad din iřin řizarat n mya n iɣaǧen. Ɛicrin n ipilaren nsen d ɛicrin n tyarsawin nsen ad iřin n nnḥas. Tisennarin n ipilaren d iqeḍban nsen i useřqi ad iřin n nnuqart.
12 Di tiru n řemrah, ɣar uɣezdis n řɣarb, ad din iřint řizarat n xemsin n iɣaǧen di tuzzeggart ak-d ɛecra n ipilaren nsen d ɛecra n tyarsawin nsen.
13 Tiru n řemraḥ ɣar uɣezdis n ccarq, zi manis dd-tneqqar tfuct, ad tiři xemsin n iɣaǧen.
14 Řizarat ɣar yijj n uɣezdis n zzat ad iřint xemmesṭac n iɣaǧen di tuzzeggart, ak-d třata n ipilaren nsen d třata n tyarsawin nsen.
15 Ɣar uɣezdis n zzat nneɣni ad din iřint ɛawed řizarat n xemmesṭac n iɣaǧen di tuzzeggart ak-d třata n ipilaren nsen d třata n tyarsawin nsen.
16 Ɣar wadaf n řemraḥ ad din yiři ijj n arwaq n ɛicrin n iɣaǧen, ggin t s ufiřu adeḥmi d urjuwani d uzeggʷaɣ iḥedqen u s řeqṭen azdad imuden, ijj n umudi n uxeyyaḍ, ak-d arebɛa n ipilaren nsen d arebɛa n tyarsawin nsen.
17 Marra ipilaren i d as dd-innḍen i řemraḥ ad iřin s iqeḍban n nnuqart i useřqi uca tisennarin nsen ad iřint n nnuqart d tyarsawin nsen n nnḥas.
18 Tuzzeggart n řemraḥ ad tiři mya n iɣaǧen u tiru ad tiři xemsin n iɣaǧen d xemsin ɛawed uca řuɛřa ad yiři xemsa n iɣaǧen s řeqṭen azdad imuden uca tyarsawin nsen ad iřint n nnḥas.
19 Marra řeqcuɛ n Tzeddiɣt i iǧan i marra tasexxart nnes uřa d marra řewtad nnes d marra řewtad n řemraḥ ad iřin n nnḥas.
Arcam n Tzeddiɣt n Sidi Arebbi (Uffuɣ. 40:7)
20 Ad tumured ayt n Israil ḥima ad ac dd-awyen zzect teṣfa teddez zi zzitun i tfawt, ḥima ad tareɣ tfawt řebda. ■ 21 Harun d iḥenjiren nnes ad ḥḍan man aya zi ǧiřet ař ṣṣbeḥ zzat i wudem n SIDI deg Uqiḍun n Umsagar zzat i uřeḥḥaf i iǧan zzat i Cchadet. D man aya ad yiři d ict n tewṣeyyet i řebda nni ittxeṣṣa ad tᵉttwaḥḍa zi jjihet n ayt n Israil di marra jjiřat nsen.”