138
1 N Dawud.
Ad Cek qadiɣ s marra uř inu,
ad Cek zehhdeɣ zzat i irebbiten.
2 Ad aḍareɣ ɣar Zzawect nnek Tameqqrant iqeddsen,
ad qadiɣ Isem nnek x tmexsiwt nnek icewwaren u x řaman nnek,
maɣar Cek tessemɣared awař nnek x marra Isem nnek.
3 Deg wass řami xak dd-řaɣiɣ, tarrid-dd xafi,
Cek tewcid jjehd i řeɛmar inu.
4 Marra ijeǧiden n temmurt ad Cek qadan, a SIDI,
xmi ttesřan awařen zeg uqemmum nnek.
5 Ad ɣennjen x ibriden n SIDI,
maɣar aɛuǧi n SIDI d ameqqran.
6 Maɣar waxxa ittwassuɛřa SIDI aṭṭas,
ɛad ixezzar-dd ɣar umwaḍeɛ,
maca bu-nnfaxet issen i-t zi řaggʷaj. ■
7 Mařa uyureɣ di řwest n řeḥṣaret, ad ayi dd-tᵉttarred ɣar tudart.
Cek tesswiẓẓḍed afus nnek ḍidd i weɣḍab n řɛedyan inu,
afus nnek afusi issenjem ayi.
8 SIDI ad t ikemmeř i necc.
A SIDI, tamexsiwt nnek icewwaren aqa-tt i řebda,
řefɛayeř n ifassen nnek war ten tarexxud.