Ibřis ittjarreb Yeccu di řexřa
4
1 Řexdenni ittwandeh Yeccu ɣar řexřa zi Arruḥ ḥima ad ittwajarreb zeg ibřis. □ ■ 2 Awarni řami tuɣa iẓumm arebɛin n wussan d arebɛin n ǧyaři, yusa as-dd jjuɛ. 3 Yusa-dd ɣares umjarrab, inna as: “Mařa Cek d Mmis n AREBBI, ini i iẓra aya ad dewřen d aɣrum!” 4 Yarra-dd xas inna: “Aqa tura:
‘Bnadem war iddar s weɣrum waha,
maca zi kuř awař i dd-ittekken zeg uqemmum n AREBBI.’ ” ■
5 Řexdenni yiwyi t ibřis ɣar tendint iqeddsen uca issgeɛɛed i-t ɣar ṭṭarf n tzeqqa n Zzawect Tameqqrant, 6 inna as: “Mařa Cek d Mmis n AREBBI, iwa nḍar ixef nnek ɣar wadday, minzi aqa tura:
‘Ad yumur lmalakat nnes xak,
ad Cek ksin x ifassen nsent,
ḥima aḍar nnek war ineggeḥ ca aẓru.’ ” ■
7 Yeccu inna as: “Tura ɛawed:
‘War ttjarrab SIDI, AREBBI nnek!’ ” ■
8 Yiwyi t ɛawed ibřis ɣar wedrar yuɛřan aṭṭas, isscen as marra tigeldiwin n ddunect d uɛuǧi nsent, 9 uca inna as: “Ad ac wceɣ marra man aya, mařa tewḍid ayi ɣar iḍaren, ad ayi tsejded!”
10 Inna as Yeccu: “Ruḥ, a cciṭan, minzi tura:
‘SIDI, AREBBI nnek, umi ɣa tsejded
u i Netta weḥḥdes umi ɣa tsexxared.’ ” □ ■
11 Řexdenni ijja i-t ibřis uca xzar, lmalakat usint-i-dd, tuɣa sexxarent as.
Amezwaru n tsexxart n Yeccu di Ljalil
12 Řami isřa Yeccu belli Yuḥanna tuɣa ittwasellem, iruḥ ɣar Ljalil. ■
13 Ijja Nnaṣira uca yusa-dd ɣar Kafarnaḥum tenni ɣar ṭṭarf n řebḥar di temmurt n Zibulun d Naftali uca izdeɣ din,
14 ḥima ad ittwakemmeř min ittwannan zeg unabi Icaɛya umi inna:
15 “Tammurt n Zibulun d temmurt n Naftali deg Webrid n Řebḥar,
ɣar ujemmaḍ n L'Urdun, Ljalil n řegnus, ■
16 řgens i iqqimen di taǧest iẓra tafawt tameqqrant,
u x yenni izedɣen di temmurt d tiři n řmewt,
aqa tenqar-dd xasen tfawt.” ■
17 Zi ssin ibda Yeccu ittbarreḥ, inna: “Tubem minzi Tageldit n ijenwan aqa tudes-dd.” ■
Tařaɣit n Yeccu Lmasiḥ x imeḥḍaren imezwura
18 Řami tuɣa Yeccu iggur x tma n řebḥar n Ljalil, iẓra tnayen n wawmaten, Cimɛun umi qqaren Buṭrus, isem wanita ixs ad yini ‘D Aẓru’, d Andrawus umas, tuɣa neṭṭaren tracca di řebḥar minzi nitni d ineymaren n iseřman. ■
19 Inna asen Yeccu: “Ḍfarem ayi-d, ad kenniw arreɣ d ineymaren n iwdan.” 20 Ssarsen deɣya tiracciwin nsen, ḍfaren t.
21 Řami yeɛdu zi ssin tsawent, iẓra tnayen n wawmaten nneɣni, Yaɛqub mmis n Zabdi d umas Yuḥanna, tuɣa aten ak-d babatsen Zabdi di tɣarrabut, ɛeddřen tiracciwin nsen uca Netta iřaɣa xasen. 22 Deɣya semḥen di tɣarrabut u di babatsen, ḍfaren t.
Yeccu isseřmad u issgenfa iwdan
23 Tuɣa ittenneḍ di temmurt n Ljalil marra, isseřmad di temzidawin nsen, ittbarreḥ s Řexbar Aṣebḥan n Tgeldit uca issgenfa kuř řehřac d kuř řeɛyubat i iǧan di řgens. 24 Iffeɣ řexbar xas di Suriya marra, uca iwyen-dd ɣares marra imehřac inni ɣar iǧa ɛřam kuř řehřac d řeḥriq, imaryaḥen d yenni ittbarkikkiḍen d ineɛḍaben, uca issgenfa i-ten. 25 Ḍfaren t-i-dd aṭṭas n řɣaci zi Ljalil, zi Dikapulis, zi Urcalim, zi Yahudiyya u zeg ujemmaḍ n L'Urdun.