Imcubbac jar wawmaten
6
1 Ma izɛem ḥed zzaywem, xmi ɣares ccreɛ ak-d wenneɣni, ad zzayes iḥkem zzat n yinni war iseggden, war iǧi zzat i imqeddasen? 2 Niɣ war tessinem ca belli imqeddasen ad ḥekmen ddunect? Uca mařa xenni ddunect ad tᵉttwaḥkem zzaywem, ma war tzemmarem xenni ad tɛedřem ddɛawi timeẓyanin jar awem? ■ 3 Niɣ war tessinem ca belli ad neḥkem x lmalakat? Mecḥař ɛad ktar i ɣa neḥkem x yenni iǧan n ddunect-a? 4 Xenni, mařa din jar awem timesřayin n tudart-a ittxeṣṣa ad ttwaḥakment, ma tᵉtteggem inni ɣar iǧa drus n uweqqar waha di tmesmunt ḥima ad ḥekmen? 5 Qqareɣ awem t ḥima ad tesseḍḥam. Ma xenni war dinni ḥed jar awem d amiɣis wenni izemmaren ad iḥkem jar tawmat d umas? 6 Maca s řɛeks, ijj n tewmat ad icarreɛ ak-d umas u man aya qibač i yenni war yuminen ca. 7 S uya tḥekkmem x yixef nwem, minzi temcarraɛem jar awem. Mayemmi war tqebbřem ad kenniw ḍeǧen? Mayemmi war tqebbřem ca ad kenniw ɣeccen? ■ 8 Maca kenniw tᵉtteggem min war iseggden, uca tᵉttɣeccam, d man aya i tᵉtteggem ɛad i aytmatwem.
9 Ma war tessinem ca belli inni war iseggden war warrten ca Tageldit n AREBBI? War ttraḥem ca di ɣalaṭ! Ni ayt n ffarq-ccɣer niɣ inni iɛebbden l’aṣnam niɣ inni itteggen zzina niɣ inni issexsaran, niɣ zzwameř, ■
10 niɣ iḍemmaɛen niɣ iceffaren niɣ iskarjiyyen niɣ imceqqafen uřa d ibeɛɛajen ad warten Tageldit n AREBBI.
11 Tuɣa timesřayin řesqent ɣar ca zzaywem, maca aqa kenniw tᵉttwassizedgem, aqa tᵉttwaqeddsem, aqa tᵉttwaseggdem s Yisem n Siditneɣ Yeccu Lmasiḥ u s Arruḥ n AREBBI nneɣ. ■
Arrimet d zzawect n Arruḥ Iqeddsen
12 Marra timesřayin ḥeǧřent ayi, maca marra war neffɛent. Marra timesřayin ḥeǧřent ayi, maca war d ayi ittḍebbar uřa d ijjen. ■
13 Macca i uɛeddis uca aɛeddis i macca, maca AREBBI ad ten ibeṭṭeř s tyuya. Maca arrimet war teǧi i farq-ccɣeř, maca i Siditneɣ, uca Siditneɣ i arrimet.
14 Maca AREBBI wenni dd-issnekkaren Siditneɣ ad aneɣ dd-issnekkar s jjehd nnes. ■
15 Ma war tessinem ca belli arrimat nwem ǧant d iɣezdisen n Lmasiḥ? Ma ad ksiɣ xenni ijj n uɣezdis n Lmasiḥ maḥend ad t ggeɣ d aɣezdis n ict n temɣart n farq-ccɣeř? Ɛemmarṣ!
16 Niɣ war tessinem ca belli wi imunen ak-d temɣart n farq-ccɣeř, aqa-t d ict n arrimet akides? Minzi iqqar: ‘Nitni s tnayen ad iřin d ict n arrimet.’ ■
17 Maca wenni imunen ak-d Siditneɣ, aqa-t d ijj n arruḥ akides.
18 Arewřem zi farq-ccɣeř. Kuř ca n ddenb i ittegg bnadem, aqa-t barra i arrimet, maca wenni issefsaden ixef nnes s ffarq-cɣeř, aqa netta ixeṭṭa ḍidd i arrimet nnes.
19 Ma war tessinem ca belli arrimet nwem d zzawect n Arruḥ Iqeddsen wenni daywem iǧan, wenni i ṭṭfem zi AREBBI, u aqa kenniw war teǧim ca i yixef nwem? ■ 20 Aqa temmesɣem-dd s ttaman. Semɣarem xenni AREBBI di arrimet nwem u di arruḥ nwem tinni iǧan n AREBBI. ■