20
1 I umeqqran n imeɣnajen. Azehhed n Dawud.
2 Ad xak dd-yarr SIDI deg wass n řeḥṣaret,
ad cek issizdeɣ Isem n AREBBI n Yaɛqub deg wemcan yuɛřan ifaryen.
3 Ad ac iwc afus zi Zzawect Iqeddsen,
ad cek dd-iɛawen zi Ṣihyun.
4 Ad cek yidar di tewhibin n řɣiǧet nnek,
ad tiři tɣarṣt n wecmaḍ nnek amecnaw tadunt i Netta. Silah.
5 Ad ac iwc ɛlaḥsab min immeẓri wuř nnek,
u ejj i-t ad ikemmeř marra inwayen nnek.
6 Neccin ad nesřiwřew x usenjem nnek,
ad nessuɛřa ibanduten deg Yisem n AREBBI.
Ad issjiwen SIDI marra meẓri nnek.
7 Řexxu ssneɣ, aqa SIDI ad yawi asenjem i umedhun nnes.
Netta ad t-i-dd-yarr zeg ijenwan n Zzawect nnes Iqeddsen,
s tmegga timeqqranin n usenjem s ufus afusi nnes.
8 Ina ttxarraṣen deg ikarruten u ina deg iysan,
maca neccin ad nxarreṣ deg Isem n SIDI, AREBBI nneɣ.
9 Nitni uḍaren uca wḍan,
neccin nekkar u neqqim nbedd.
10 A SIDI, awi-dd asenjem!
Ejj ad aneɣ dd-yarr ujeǧid deg wass i di nřaɣa.