26
1 Am wedfeř deg unebdu u am wenẓar di tmeyra,
ammu war dd-ittis ccan ak-d ubuhaři.
2 Am ẓẓawec ittfarfaren, am tfařǧest iṭṭawen ssa d ssa,
ammu i tegga ict n nneɛřet břa ssibbet, nettat war třeqqef. □
3 Arekkuḍ i uyis, sřimet i weɣyuř,
u aɛmud i weɛrur n ibuhařiyyen. ■
4 War ttarri x ubuhaři anect tubbuheřya nnes,
maḥend uřa d cek war dayes tarekkwesed.
5 Arr x ubuhaři ɛlaḥsab tubbuheřya nnes,
maḥend war ittɣiř netta d amiɣis di tiṭṭawin nnes.
6 Am wenni ittqessen iḍaren n yixef nnes u am wenni issessen lɛunf,
ammu i yeǧa wenni issekkan tibratin s ufus n ijj n ubuhaři.
7 Timessaḍin n uneɛḍab arehfent,
ammu i yeǧa uřa d awař iweznen deg uqemmum n ibuhařiyyen.
8 Amecnaw wenni ittceddan aẓru iɣřan deg iǧiy,
ammu i iǧa wenni itteggen ccan i ubuhaři.
9 Am ict n tiwent n tzeggʷart dd-iggeɛɛden deg ufus n uskarji,
ammu i iǧa lmatal deg uqemmum n ibuhařiyyen.
10 Aṭṭas izemmar ad dd-issuffeɣ marra zeg yixef nnes,
maca řmunet n ubuhaři d wenni t ɣa icran, ad xṣaren.
11 Am ijj n weqzin iɛeqben ɣar min iɛuqq,
ammu i ittɛawad ijj n ubuhaři tubbuheřya nnes. ■
12 Ma teẓriḍ ɛemmarṣ ijj n weryaz i itteggen ixef nnes d amiɣis?
Aqa din asitem aṭṭas i yijj n ubuhaři uřa xas. ■
13 Ameɛguz iqqar: “Aqa din ijj n wayrad izehharen deg webrid,
ijj n weyrad yuyur deg wazzayen!” ■
14 Am tewwart tᵉttunnuḍ i teɣmart nnes,
ammu i ittunuḍ uřa d ameɛguz di qama nnes.
15 Ameɛguz issnuffar afus nnes di ṭṭebṣi,
aqa netta yarxu maḥend ad t issiweḍ ɣar uqemmum nnes. □ ■
16 Ameɛguz ittwařa ixef nnes d amiɣis,
zi sebɛa iryazen nni izemmaren ad dd-arren s řefhamet.
17 Am wenni ittcebbaren deg imezzuɣen n weqzin,
ammu i yeǧa wenni ittadfen deg umcubbec nni war iǧi nnes.
18 Am ijj n umejnun
nni iccaten iṣefḍawen d fřitcat d ssem ineqqen,
19 ammu i iǧa weryaz nni icemten amqarreb nnes,
uca iqqar: “Aqa ttqessareɣ waha, niɣ lla!”
20 Mařa war iǧi ukeccuḍ, ad texsi tmessi,
u mařa war din iǧi uxbarji, yaressa umcubbec. ■
21 Am iǧa řefḥem i řefḥem itteḥduduqen d ukeccuḍ i tmessi,
ammu i yeǧa ijj n weryaz ittemcubbucen
maḥend ad dd-isnekkar amenɣi. ■
22 Awařen n uxbarjiy am ḥalawit,
tinni hekkwant deg ixxamen n daxeř n uɛeddis. ■
23 Am kuffu n nnuqart x uceǧiq n třaxt,
ammu i ǧan iyencicen imiziḍen n yijjen s wuř d aɛeffan.
24 Wenni di iǧa wecrah, issnuffara i-t s yiřes nnes
maca deg wuř nnes ittxarreṣ di řɣecc.
25 Mařa netta ittḥeccem s tmijja nnes, war t ttiqqi ca,
maɣar sebɛa n nnɛawat aqa din deg wuř nnes.
26 Uřa mařa iřeḥḥef wecrah nnes deg wecmat,
tuɛeffna nnes ad tᵉttwaɛarra deg wegraw n řgens.
27 Wenni iɣzin tasraft, ad dayes iwḍa simant nnes,
u wenni isseqnunnuyen ict n teṣḍart, ad ɣares dd-tedweř. ■
28 Iřes issxarriqen icarreh wenni ittareddǧen,
ijj n uqemmum ařeqqaɣ s teḥraymect ittawi-dd řxarbet.