58
1 I umeqqran n imeɣnajen. ‘War t ttareddeǧ!’ N Dawud.
Tira ineqcen.
2 Ma tessawařem s tidett tasegda deg useɣdi?
Ma tḥekkmem tarwa n bnadem s řḥeqq?
3 Lla, maca deg wuř nwem tᵉtteggem řɣecc,
x temmurt twezznem lɛunf n ifassen nwem.
4 Zeg wami ǧan di řemřawet ffɣen iɛeffanen zeg webrid,
zeg uɛeddis n yemmatsen weddaren ayt n bu-ixarriqen.
5 Aqa daysen ssem am semm n ufiɣar.
Nitni amecnaw ict n třefsa tadehcurt tenni iqqnen amezzuɣ nnes, ■
6 tenni war ittesřin ɣar tmijja n iɛezzamen,
uřa ɣar tmijja n useḥḥar nni ittḥakan aṭṭas di tseḥḥart.
7 A AREBBI, arẓ asen tiɣmas deg uqemmum nsen,
arẓ tiɣmas n teɣmart n iyraden imeẓyanen, a SIDI!
8 Ejj i-ten ad fesyen, ařami ad ffɣen am waman.
Mařa imeḥḥeḍ řqews s fřitcat nnes, ejj i-ten war qḍiɛen.
9 Ejj i-t ad ifna am ubucceř irizzen.
Ejj i-ten war ẓarren tfuct, amecnaw weṭṭu n uɛeddis n tmeṭṭut. □
10 Qbeř i ɣa acant marmitat nwem ak-d řeḥmu n cbarq ak-d isennanen,
ad dayes iṣuḍ ařami ad yaẓẓeř x weysum d aziza niɣ x weysum itteḥduduqen.
11 Amsegged ad ifarḥ xmi i ɣa iẓar antaqem.
Netta ad issird iḍaren nnes deg idammen n iɛeffanen.
12 Ad yini bnadem: “Xenni aqa din řɣiǧet i umsegged,
aqa din ijj n AREBBI nni iḥekkmen di temmurt.”