5
1 Iřim d imeḍfaren n AREBBI am tarwa iɛizzen, 2 uyurem di tayri amecnaw uřa d Lmasiḥ tuɣa ittexs aneɣ, iwca ixef nnes xaneɣ d tawhibt d tɣarṣt i AREBBI, aqa-tt d ict n řefwaḥet taṣebḥant. ■
3 Maca x farq-ccɣeř d marra řexmej d ṭṭmeɛ, war xas ittiři bu wawař am mammec icuwwar i imqeddasen, - ■ 4 uřa x řhard issbehdřen niɣ x wawařen ixwan niɣ x tqeṣṣart, timesřayin aya war neffɛent di walu - , maca mammec nneɣni ittxeṣṣa aqadi. 5 Minzi tessnem aqa uřa d ijj wenni itteggen farq-ccɣeř, niɣ amexmuj niɣ aḍemmaɛ, aqa wanita iɛebbed l’aṣnam, war ɣares teǧi tesɣart di tgeldit n Lmasiḥ u n AREBBI. ■
6 War ttejjim uřa d ijjen ad kenniw iɣekkwi s wawařen ixwan, aqa zi man aya dd-ihekkwa weɣḍab n AREBBI x tarwa n řmuɛṣiyyet. ■ 7 War carrcem ca akidsen! 8 Minzi zic tuɣa kenniw d taǧest, maca aqa řexxu kenniw d tafawt di Siditneɣ. S uyenni uyurem am tarwa n tfawt, ■ 9 minzi řɣiǧet n Tfawt tᵉttiři di marra tcuni d tsegda d tidett. ■
10 Farzem min ɣa yarḍan Siditneɣ.
11 War carrcem ca di řexdayem tibarcanin i war dd-ittiwyen řɣiǧet deg yixef nsent, maca webbxem ten. ■
12 Minzi min tteggen di tnuffra, aqa-t d nnɛi i war tzemmared uřa ad t tɛawded.
13 Marra man aya ad ittwawebbex u ad ittwassargeb s tfawt, u marra min dd-issbanen, aqa-tt d tafawt. ■
14 Aqa mayemmi qqaren:
“Faq cek, a bu yiḍeṣ.
Kkar-dd zi taddart n imettinen,
uca ad xak igg Lmasiḥ tafawt.” ■
15 Ḥḍam ad tuyurem s uweqqar, maci am ibuhařiyyen maca am imiɣisen, ■
16 inni i ɣa yawyen ariqqi i řweqt-a, minzi ussan aya d iɛeffanen. ■
17 Xenni war ttiřim d ibuhařiyyen, maca fehmem min ixs AREBBI. ■
18 War seccaram ca s binu i ittawyen ɣar řeqjaḥet, maca iřim tɛemmarem s Arruḥ. ■
19 Siwřem jar awem s izehhiden d izřan n uṣebbeḥ d izřan n Arruḥ, ɣennjem deg wuřawen nwem i SIDI. ■ 20 Qadam řebda AREBBI Tababat i kuř ijjen deg Yisem n Siditneɣ Yeccu Lmasiḥ. ■ 21 Swaḍɛem ixef nwem i wayawya di tayri n Lmasiḥ.
Řemřac d taṣwirt n Lmasiḥ d tmesmunt
22 A timɣarin, waḍḍɛent i yeryazen nkent am mammec tᵉttwaḍḍɛent i Siditneɣ, ■ 23 minzi aryaz aqa d azeǧif n temɣart amecnaw uřa d Lmasiḥ i yeǧan d Azeǧif n Tmesmunt, d Řɛunṣar n Tudart n Arrimet. ■ 24 Amecnaw tamesmunt i yeǧan adu i Lmasiḥ, amenni ɛawed timɣarin i iǧan adu i yeryazen nsent di marra.
25 A iryazen, xsem timɣarin nwem am mammec tuɣa ixs Lmasiḥ Tamesmunt uca isellem Ixef nnes di ṭṭweɛ nnes, ■ 26 ḥima ad tt yarr d tamqeddast u ad as issizdeg s usird n waman u s Wawař. ■ 27 Netta ad igg tamesmunt qibač i yixef nnes s uɛuǧi břa abeqqiḍ niɣ acebriq, maca ad tiři d tamqeddast u břa řɛib. ■
28 Ammu ittxeṣṣa ad xsen yeryazen timɣarin nsen am arrimet nsen. Aqa wenni ittexsen tamɣart nnes, aqa ittexs ixef nnes. 29 Uřa d ijj war icarh ddat nnes, maca issecca t, ittḥawař xas am mammec ittḥawař ɛawed Lmasiḥ x Tmesmunt. 30 minzi neccin d ixfawen n Arrimet nnes, n weysum nnes u n iɣsan nnes. ■
31 S uyenni aryaz ad yejj yemmas d babas maḥend ad iqqen ɣar temɣart nnes, ad iřin s tnayen idsen d ict n arrimet. ■ 32 Ssirr-a d ameqqran, maca necc qqareɣ t zi jjihet n Lmasiḥ d Tmesmunt. 33 Waxxa amenni ittxeṣṣa i kuř ijj zzaywem ad ixs tamɣart nnes am mammec ixef nnes, maca tamɣart ad tweqqar aryaz.