Izři n wecḍan x Firɛun
32
1 Imsar deg useggʷas wiss tenɛac, deg uyur wiss tenɛac, deg wass amezwaru n uyur, aqa yusa-dd ɣari wawař n SIDI, inna: 2 “A mmis n bnadem, sgeɛɛed ijj n yezři n wecḍan x Firɛun, ajeǧid n Miṣra, uca ini as:
Tuɣa cek amecnaw ayrad d ameẓyan jar řegnus,
u tuɣa cek am řhaycet di řebḥur.
Tɣeḍřed ixef nnek deg iɣezran,
tessenhezzed aman s iḍaren nnek,
uca tessefsad iɣezran nsen. ■
3 Ammu i iqqar Sidi inu, SIDI:
Necc ad xak sswiẓẓḍeɣ tracca inu,
s yijj n wegraw n řegnus aṭṭas.
Nitni ad cek ssiřyen ak-d tracca inu. ■
4 Necc ad cek jjeɣ di temmurt,
ad cek nḍareɣ x wudem n yeyyar.
Ad xak sszedɣeɣ marra ijḍaḍ n ujenna,
uca ad zzayek ssjiwneɣ imuddaren zi marra tammurt.
5 Ad ggeɣ weysum nnek x idurar,
uca ad ccureɣ tiɣzurin s řegɛudi n warrayem nnek.
6 Necc ad ssesweɣ tammurt,
ad tedweř d řebḥar n idammen nnek ɣares ař tiqiccatin n idurar,
uca tiɣezratin ad ccurent zzayek
7 Necc ad ssduřyeɣ ajenna xmi cek ɣa ssxesyeɣ,
uca ad ssbarrecneɣ itran.
Necc ad ssduřyeɣ tafuct s iseynuten,
uca taziri war ttejji ɛad tafawt nnes ad tarɣa. ■
8 Marra tifawin yareqqen deg ujenna
ad tent ssbarrecneɣ di ṭṭweɛ nnek,
uca ad ssekkeɣ taǧest x temmurt nnek!,
ammu i iqqar Sidi inu, SIDI.
9 Necc ad ɣezziɣ uř n waṭṭas n řegnus,
umi i ɣa yawyeɣ řexbar n treẓẓit nnek ɣar řegnus,
ɣar temmura i war tent tessined ca.
10 Necc ad ssnexřɛeɣ aṭṭas n řegnus di ssibbet nnek,
u acewwaf n ijeǧiden nsen ad geɛɛden zeg warjef di ṭṭweɛ nnek,
xmi i ɣa ssenhezzeɣ ssif inu ssa d ssa zzat i wudmawen nsen.
Nitni ad arjijen řebda,
kuř ijj di ssibbet n tudart nnes,
deg wass n uweṭṭu nnek. □
11 Minzi ammu i iqqar Sidi inu, SIDI:
Ssif n ujeǧid n Babil ad xak yemmars.
12 S řesyuf n ayt n bu-teɣruḍt ad ɣeḍřeɣ řɣaci nnek inhewřen,
řegnus iqesḥen aṭṭas marra.
Nitni ad qḍan x nnfaxet n Miṣra,
uca marra řɣaci nnes inhewřen ad t teḥḥan. ■
13 Necc ad qḍiɣ x imuddaren nnes inni iǧan ɣar waṭṭas n waman,
uřa d ijj n uḍar n bnadem izemmar ad ten issarwi ɛawed,
uca uřa d ict n tecḍect n řmař tzemmar ad ten tessarwi ɛad.
14 Xenni ad ssehwiɣ aman nsen ařami i ɣa ṣfan
u Necc ad ggeɣ iɣezran nsen ad ssizzřen am zzect!’,
ammu i iqqar Sidi inu, SIDI.
15 Ařami ggiɣ tammurt n Miṣra d areddeǧ,
uca ad tiři temmurt tᵉttwareddeǧ, teḥfa zi marra min dayes,
ařami wteɣ marra inni dayes izeddɣen,
xenni ad ssnen belli Necc d SIDI.
16 Wa d izři n wecḍan uca ad t ɣennjen am yezři n wecḍan, yessitsent n temmura ad t ɣennjent am yezři n wecḍan, ad t ɣennjent am yezři n wecḍan x Miṣra u x marra řɣaci nnes inhewřen!, ammu i iqqar Sidi inu, SIDI.”
17 Deg useggʷas wiss tenɛac, deg wass wiss xemmesṭac n uyur, imsar belli yusa-dd ɣari wawař n SIDI, inna:
18 “A mmis n bnadem, wwet agejdur x řɣaci inhewřen n Miṣra. Ejj i-t ad ihwa, Miṣra d yessis n řegnus ijehden, di řaǧaɣ n temmurt, ak-d yenni ihwan deg weḥfur n wenḍeř.
19 Ma cek iɛizzen x man mma?
Hwa, ejj ad cek ssarsen ak-d yenni war ittwaxetnen.
20 Ad wḍan di řwest n yinni ittwanɣen s ssif.
Aqa immewc ssif.
Jarr Miṣra zeg webrid ak-d marra řɣaci nnes inhewřen.
21 Inni ɣar teǧa ṣṣulṭa aṭṭas zeg ayt n bu-teɣruḍt ad kis ssiwřen
zi řwest n řaxart.
Hwan nitni, aqa zzřen dinni,
inni war ittwaxetnen,
inni ittwanɣen s ssif.
22 Diha iǧa Accur ak-d marra agraw nnes,
nnḍen as-dd imeḍřan nnes.
Marra nitni ttwanɣen, wḍan s ssif.
23 Imeḍřan nnes aqa aten di tɣemmar n weḥfur n wenḍeř
u agraw nnes aqa-t deg wenneḍ n wenḍeř nnes.
Marra nitni ttwasnuqqben, wḍan s ssif,
inni tuɣa issaggʷaden di temmurt n yinni iddaren.
24 Diha Ɛilam d marra řɣaci nnes inhewřen deg wenneḍ n wenḍeř nnes.
Marra nitni ttwasnuqqben, wḍan s ssif,
hwan břa axtan di řaǧaɣ n temmurt,
inni tuɣa issaggʷaden di temmurt n yinni iddaren.
Nitni iwyen řefḍiḥet nsen akidsen,
ak-d yenni ihekkwan deg weḥfur n wenḍeř.
25 Ggin as ijj n arruf di řwest n yinni ittwanɣen,
ɣar marra řɣaci nnes inhewřen.
Imeḍřan nnes nnḍen as-dd.
Marra nitni war ittwaxetnen, wḍan s ssif,
minzi tuɣa ssaggʷaden iwdan zeg yixef nsen
di temmurt n yinni iddaren.
Nitni iwyen řefḍiḥet nsen akidsen,
jmiɛ ak-d yenni ihekkwan deg weḥfur n wenḍeř.
Aqa netta ittwassars di řwest n yinni ittwanɣen.
26 Diha Macix-Tubal d marra řɣaci nnes innhewřen.
Nnḍen as-dd imeḍřan nnes.
Marra nitni war ttwaxetnen,
ttwasnuqqben s ssif,
maɣar nitni tuɣa ssaggʷaden iwdan zeg yixef nsen
di temmurt n yinni iddaren.
27 War zziřen ak-d ayt n bu-teɣruḍt,
inni iwḍan zeg yenni war ittwaxetnen,
inni ihwan ɣar řaxart ak-d řesnaḥ nsen n umenɣi.
Mmarsen řesyuf nsen sadu izeǧifen nsen
uca řmuɛṣiyyet nsen aqa-tt x yeysan nsen,
waxxa tuɣa nitni d tiggʷudi i ayt n bu-teɣruḍt di temmurt n yinni iddaren.
28 Uřa d cek ad tiřid tarẓed di řwest n yinni war ittwaxetnen
uca ad tezzřed ak-d yenni ittwasnuqben s ssif.
29 Diha Idum, ijeǧiden nnes d marra řḥukkam nnes,
inni i din izzřen s marra ṣṣulta nsen
ak-d yenni ittwasnuqqben s ssif.
Zzřen dinni ak-d yenni war ittwaxetnen
u ak-d yenni ihwan deg weḥfur n wenḍeř.
30 Diha ayt n bu-ṣṣulṭa zi Ccmal, marra nitni,
u marra ayt n Ṣidun, inni ihwan ak-d yenni ittwanɣen.
Aqa ttseḍḥan dinni, waxxa tuɣa ssaggʷaden iwdan
s teryast nsen n ayt n bu-teɣruḍt.
Aqa zzřen dinni ak-d yenni ittwanɣen s ssif
uca arebbun řefḍiḥet nsen
ak-d yenni ihwan deg weḥfur n wenḍeř.
31 Firɛun ad ten iẓar uca ad ittwasfewwej
zi marra řɣaci nnes inhewřen, inni ittwasnuqqben s ssif,
Firɛun d marra řɛeskar nnes!’,
ammu i iqqar Sidi inu, SIDI.
32 Minzi Necc jjiɣ t ad issiggʷed inni di temmurt n yinni iddaren.
Netta ad immars di řwest n yinni war ittwaxetnen,
ɣar yenni ittwasnuqqben s ssif,
Firɛun d marra řɣaci nnes inhewřen!,
ammu i iqqar Sidi inu, SIDI.”