Yuḥanna Amseɣḍaṣ
3
1 Deg useggʷas wiss xemmesṭac zi řeḥkamet n qayṣar Tibaryus, řami tuɣa Punṭiyus Pilaṭus d řḥakem x Yahudiyya, u Hirudus d řḥakem x Ljalil, ijj n arbeɛ n temmurt, u Filippus, umas, d řḥakem x Ituriya d jjihet n Traxunitis, ijj n arbeɛ nneɣni n temmurt, u Lisanyus d řḥakem x jjihet n Abilini, ijj n arbeɛ nneɣni n temmurt ɛawed,
Taṣiřet n jjadira n Hirudus (Mt. 22:16)
2 umi tuɣa Ḥannan d Qayafa d arruyas n ikehhannen, aqa yusa-dd wawař n AREBBI ɣar Yuḥanna, mmis n Zakariyya, di řexřa. ■ 3 Yiweḍ-dd ɣar marra jjwayeh i d as dd-innḍen i L'Urdun, ittbarreḥ s useɣḍeṣ n ttubet i weɣfar n ddnub, ■ 4 amecnaw mammec tura deg wedlis n wawařen n unabi Icaɛya i innan:
“Tmijja n wenni isɣuyyun di řexřa:
Swejdem abrid n SIDI,
seggmem ijj n umesraq i AREBBI nneɣ di řewḍa. ■
5 Marra tiddaɣin ad ttwaccurent
u marra idurar d tewririn ad dd-ttwassehwan,
ddmani ad ttwaseggment
u imucan iwɛaren ad dewřen d řewḍa.
6 Kuř ddat s idammen d weysum ad tẓar asenjem n AREBBI.” ■
7 Tuɣa iqqar i řɣaci i dd-itteffɣen ḥima ad ttwasɣeḍṣen: “A tarwa n iřefsawen! Wi d awem imřen maḥend ad tarzum ad tarewřem zeg weɣḍab i dd ɣa yasen? ■ 8 Ggem řɣiǧet i ɣa iřiqqen i ttubet. War ttbeddam ad tinim deg ixef nwem: ‘Aqa ɣarneɣ Ibrahim d jedditneɣ!’, minzi Necc ad awem iniɣ, belli AREBBI izemmar ad issnekkar zeg iẓra aya tarwa i Ibrahim. ■ 9 Xzar, aqa tᵉttwasars tcaqurt ɣar iẓewran n tcejjura. S uyenni kuř tacejjart i war itticen řɣiǧet tecna ad tᵉttwaqess uca ad temmenḍar di tmessi.” □ ■
10 Isseqsa t řɣaci, inna: “Min i ɣa negg?” ■
11 Yarra-d, inna asen: “Ejj wenni ɣar iǧa tyuya n tcamirat, ad iwc i wenni war ɣar iǧi ca, u ejj wenni ɣar iǧa macca, ad igg amenni.” ■
12 Usin-dd ɛawed ayt n ḍḍariba ḥima ad ttwasɣeḍṣen, nnan as: “A Amseɣɣar, min ɣa negg?”
13 Inna asen: “War ttᵉṭṭfem ktar zi min d awem dd-yuřyen.”
14 Sseqsan t ɛawed iɛeskariyyen, nnan as: “Min i ɣa negg neccin?” Inna asen: “War tteggem řɣar uřa deg ijj, war deǧmem ḥed, qennɛem s řmunet nwem.”
15 Am ibda řgens ad ittceř x Yuḥanna, u xarrṣen deg wuřawen nsen ma Yuḥanna netta d Lmasiḥ,
16 xenni yarra-dd Yuḥanna x řɣaci, inna: “Necc sseɣḍaṣeɣ kenniw deg waman, maca awarni ayi ad dd-yas wi ijehden xafi, wenni umi necc war sdihiǧeɣ uřa ad as fesyeɣ ifiřan n sandaliyat nnes. Aqa Netta ad kenniw isseɣḍeṣ di Arruḥ Iqeddsen u di tmessi. ■
17 Netta ɣares tazzart deg ufus nnes uca ad issizdeg andrar nnes. Ad issmun irden ɣar řmarsi nnes, maca icarfa ad ten issecmeḍ s tmessi war ixessyen.” ■
18 S tmesřayin nneɣni ɛad aṭṭas tuɣa isseřmad iwdan uca ittbarreḥ s Řexbar Aṣebḥan i řgens.
19 Umi iɛayar Yuḥanna Hirudus, řḥakem x ijj n arbeɛ n temmurt, zi ssibbet n Hirudiyya tamɣart n Filippus umas, u zi ssibbet n marra tuɛeffna i igga, ■ 20 aqa yarni Hirudus ɛawed di man aya marra, řami tuɣa iḥebbes Yuḥanna Amseɣḍaṣ.
Aseɣḍeṣ n Yeccu s ufus n Yuḥanna Amseɣḍaṣ
21 Awarni řami isseɣḍeṣ marra řgens, isseɣḍeṣ ɛawed Yeccu, uca am tuɣa ittẓaǧa, innurzem ujenna, ■ 22 uca ihwa-dd xas Arruḥ Iqeddsen s ṣṣifet n ict n ddat amecnaw ict n tedbirt, u ict n tmijja zeg ujenna tuɣa teqqar: “Cek d Mmi iɛizzen, dayek ufiɣ arḍa inu.” ■
Taṣiřet n Yeccu Lmasiḥ
23 Tuɣa Yeccu ɣares ɛřaḥar třatin n iseggʷusa u ittɣiř asen aqa Netta d mmis n Yusuf, mmis n Hayli, ■ 24 mmis n Mattat, mmis n Lawi, mmis n Malki, mmis n Yanna, mmis n Yusuf, 25 mmis n Mattata, mmis n Ɛamus, mmis n Naḥum, mmis n Ḥasli, mmis n Najjay, 26 mmis n Maɛat, mmis n Mattat, mmis n Cimɛi, mmis n Yusuf, mmis n Yahuda, 27 mmis n Yuḥanna, mmis n Risa, mmis n Zarubbabil, mmis n Caɛaltiyil, mmis n Niri, 28 mmis n Malki, mmis n Addi, mmis n Quṣam, mmis n Almudam, mmis n Ɛir, 29 mmis n Yusi, mmis n Aliɛazar, mmis n Yuram, mmis n Matita, mmis n Lawi, 30 mmis n Cimɛun, mmis n Yahuda, mmis n Yusuf, mmis n Yunam, mmis n Alyaqim, 31 mmis n Maliya, mmis n Miynan, mmis n Mattata, mmis n Natan, mmis n Dawud, 32 mmis n Yassa, mmis n Ɛubid, mmis n Buɛaz, mmis n Salmun, mmis n Naḥcun, 33 mmis n Ɛamminadab, mmis n Aram, mmis n Ḥaṣrun, mmis n Fariṣ, mmis n Yahuda, 34 mmis n Yaɛqub, mmis n Isḥaq, mmis n Ibrahim, mmis n Taraḥ, mmis n Naḥur, ■ 35 mmis n Saruj, mmis n Raɛuw, mmis n Falaj, mmis n Ɛabir, mmis n Calaḥ, 36 mmis n Qinan, mmis n Arfakcad, mmis n Cam, mmis n Nuḥ, mmis n Lamak, 37 mmis n Matucalaḥ, mmis n Ḥanux, mmis n Yarad, mmis n Mahalal-Il, mmis n Qinan, 38 mmis n Anuc, mmis n Cit, mmis n Adam, mmis n AREBBI. ■