Balɛam ibarek Israil
23
1 Xenni inna Balɛam i Balak: “Bna sebɛa n iɛalṭaren danita i necc uca sewjed ayi sebɛa n iyenduzen d sebɛa n icarriyyen.” 2 Balak igga am mammec d as inna Balɛam uca Balak d Balɛam qeddmen ijj n uyenduz d ijj n icarri x kuř ijj n uɛalṭar. 3 Xenni Balɛam inna i Balak: “Bedd din zzat i tɣarṣt n wecmaḍ nnek, xenni necc ad raḥeɣ. Ad taɣ ak kidi imsagar SIDI uca man awař nni d ayi ɣa isscen, necc ad ac t-i-dd-ssargbeɣ.” Xenni iruḥ Balɛam ɣar tqiccat d taqeccart n wedrar.
4 U AREBBI immeřqa ak-d Balɛam uca netta inna as: “Aqa ssgeɛɛdeɣ sebɛa n iɛalṭaren uca qeddmeɣ ijj n uyenduz d ijj n icarri x kuř ijj n uɛalṭar.” 5 Xenni igga SIDI ijj n wawař deg uqemmum n Balɛam uca inna: “Dweř ɣar Balak uca siweř akides ammu.”
6 Uca umi ɣares-dd idweř, xzar, ibedd zzat i tɣarṣt n wecmaḍ nnes, jmiɛ ak-d řḥukkam n Mu’ab. 7 Xenni ibda iqqar awař nnes iweznen, inna:
“Zi Aram indeh ayi-dd Balak, ajeǧid n Mu’ab,
zeg idurar n ccarq, inna:
‘As-dd, nɛeř ayi Yaɛqub,
as-dd, zawar Israil!’
8 Maca mammec i ɣa neɛřeɣ,
wenni war ittwaneɛřen zi Arebbi,
u mammec i ɣa zawareɣ
wenni war izawar SIDI?
9 Minzi zi tqiccat n tṣuḍar twařiɣ t
uca zi tiwririn xezzareɣ dayes.
Aqa wa d ijj n řgens izeddɣen weḥḥdes
u war iḥesseb ixef nnes jar řegnus. ■
10 Wi i ɣa iḥesben acař n Yaɛqub
niɣ wi i ɣa iḥesben řqedd n arbeɛ zi Israil?
Ejj ad immet řeɛmar inu řmewt n imseggaden
u ejj ɛawed ad yiři uneggar n tudart inu ad imqudda akides!”
11 Uca xenni Balak inna i Balɛam: “Min d ayi teggid? Necc iwyeɣ cek ḥima ad tneɛřed řɛedyan inu, maca xzar, aqa nican tbarked ten!”
12 Netta yarra-dd, inna: “Ma war ittxeṣṣi ad ḥḍiɣ maḥend ad ssiwřeɣ min igga SIDI deg uqemmum inu?”
13 Xenni inna Balak: “Ttzawgeɣ cek ad dd-tased akidi ɣar ijj n wemcan nneɣni zi manis i ɣa tẓared řgens ɛawed. Ad tẓared ṭṭrufa nnes waha, war t tẓarred marra. Ssenni ad t tneɛřed di ṭṭweɛ inu!”
14 Uca yiwyi i-t ɣar řewḍa n Ṣufim x tqiccat n Fisja uca ibna din sebɛa n iɛalṭaren uca x kuř ijj n uɛalṭar iqeddem din ijj n uyenduz d ijj n icarri.
15 Netta inna i Balak: “Mařa cek ad tbedded da zzat i tɣarṣt n wecmaḍ nnek, xenni necc ad kis mmsagareɣ din.”
16 Uca imsagar SIDI ak-d Balɛam uca igga ijj n wawař deg uqemmum nnes, inna: “Dweř ɣar Balak uca ini as ammu.” ■
17 Uca netta yusa-dd ɣares, u xzar, netta tuɣa ibedd zzat i tɣarṣt n wecmaḍ nnes uca řḥukkam n Mu’ab bedden zzates. Inna as Balak: “Min inna SIDI?”
18 Xenni ibda netta awař nnes iweznen, inna:
“Kkar, Balak, sḥess!
Seř ɣari, cek, mmis n Ṣiffur!
19 Arebbi war iǧi d mmis n bnadem, maḥend zeɛma ad issxarriq,
niɣ d mmis n bnadem maḥend zeɛma ad t iřqef wendam.
Ma ad yini uca war tt ittegg,
niɣ ad issiweř uca war tt ittkemmiř? ■
20 Xzar, aqa ṭṭfeɣ řumur ḥima ad barkeɣ.
Umi ibarek Netta,
necc war zemmareɣ ad dd-arreɣ aya.
21 War ittwiři řmuɛṣiyyet n Yaɛqub
u arber n Israil war t iẓar.
SIDI, AREBBI nnes, aqa-t akides
uca aṣuḍi s wesruddeḥ di řbuq di ṭṭweɛ n Ujeǧid aqa-t dayes. ■
22 Arebbi issufeɣ i-ten-dd zi Miṣra.
Netta i nitni am waccawen n ufunas n řexřa. ■
23 Aqa zeɛma war din agezzen di Yaɛqub
u war din aɛezzem di Israil.
Ta d řweqt i di tᵉttwanna x Yaɛqub d Israil:
‘Aqa xzar, min igga Arebbi!’
24 Aqa da, řgens ad ikkar amecnaw ict n teyradt
u ad dd-igeɛɛed am weyrad.
War issezzeř ixef nnes ař ɣa yecc taymart nnes
uca ad issu idammen n min imezzeq.” □
25 Xenni Balak inna i Balɛam: “Mařa xenni war texsed qaɛ ad t tneɛřed, war t ttbarak ca ɛawed.”
26 Balɛam yarra-dd uca inna i Balak: “Ma war d ac nniɣ: ‘Marra min d ayi ɣa yini SIDI, ad t ggeɣ?’ ”
27 Xenni inna Balak i Balɛam: “Ttzawgeɣ cek ad dd-tased, ad cek awyeɣ ɣar ijj n wemcan nneɣni. Ad taɣ ad yiři nican di tiṭṭawin n AREBBI mařa ad t tneɛřed ssenni di ṭṭweɛ inu.” 28 Uca Balak indeh Balɛam ɣar tqiccat n Faɣur nni ixezzaren ɣar tnezruft. 29 Xenni Balɛam inna i Balak: “Bna danita sebɛa n iɛalṭaren uca sewjed ayi danita sebɛa n iyenduzen d sebɛa n icarriyyen.” 30 Balak igga am mammec d as inna Balɛam uca x kuř ijj n uɛalṭar iqeddem din ijj n uyenduz d ijj n icarri.