Řebni n liman x dsas nican: Yeccu Lmasiḥ
3
1 A aytma, necc war zemmareɣ ad kiwem ssiwřeɣ amecnaw ak-d iwdan inni iddaren ɛlaḥsab Arruḥ, maca amecnaw inni iddaren ɛlaḥsab arrimet tamednubt waha, amecnaw iseyman di Lmasiḥ. 2 Aqa wciɣ awem ad teswem aɣi, war iǧi d ařeqqim i řebda, minzi tuɣa war d as tzemmarem, uřa řexxu war d as tzemmarem ɛad, ■ 3 s minzi aqa kenniw ɛad di arrimet tamednubt. Maɣar mařa din ɛad jar awem řeḥsed d imenɣan d umsebḍi, ma war teǧim ɛad n arrimet tamednubt niɣ teggurem ɛad am bnadem amednub? ■ 4 Minzi mařa ijjen zzaywem iqqar: ‘Necc aqa ayi zi Bulus!’ u wenneɣni iqqar: ‘Necc aqa ayi zi Apullus!’, ma xenni kenniw war teǧim ca d iwdan imednab? ■ 5 Maɣar min iɛna Apullus u min iɛna Bulus? Aqa aten mɣir d imsexxaren i zi tdewřem tumnem, uca kuř ijjen am mammec d as iwca SIDI. ■ 6 Aqa necc ẓẓuɣ, Apullus issu, maca AREBBI isseɣmi. ■ 7 Xenni wenni itteẓẓun war iǧi d ca uřa d wenni ittessun, maca AREBBI wenni issɣemmayen. 8 Wenni itteẓẓun d wenni ittessun d ijjen, waxxa kuř ijj tekkar as-dd řmunet nnes amecnaw řxedmet nnes. ■ 9 Minzi neccin d imsexxaren ak-d AREBBI uca kenniw d tafeǧaḥt d řebni n AREBBI i teǧam. ■
10 Ɛlaḥsab arḍa n AREBBI i d ayi immewcen, necc, amecnaw řemɛeǧem abennay amiɣis, ggiɣ dsas u wenneɣni ad ibna xas. Ejj kuř ijj ad iḥḍa mammec xas i ɣa ibna.
11 Minzi uřa d ijjen war izemmar ad igg dsas nneɣni x wenni immarsen, aqa-t d Yeccu Lmasiḥ. ■
12 Uca mařa ḥed ad ibna x dsas nni s wureɣ, nnuqart, iẓra iɣřan, tefrewt, řum niɣ s uxecxuc,
13 řxedmet n kuř ijjen ad tban, minzi ass ad tt isscen. Minzi s timessi ad ittwaseḍhar mammec teǧa řxedmet n kuř ijj, timessi ggur ad tt tqeǧeb. ■
14 Mařa teqqim řxedmet i xas tuɣa ibna ca n ijjen, aqa netta ad iṭṭef řmunet nnes s ufus n Řemɛeǧem abennay,
15 u mařa tecmeḍ řxedmet n ca n ijjen, aqa netta ad yarbu taxessart nnes, maca netta simant nnes ad injem, waxxa axmi ikka timessi.
16 Ma war tessinem ca belli teǧam d zzawect n AREBBI uca belli Arruḥ n AREBBI izeddeɣ daywem? ■
17 Mařa ḥed yareyyeb zzawect n AREBBI, AREBBI ad t yareyyeb, minzi zzawect n AREBBI, tenni teǧam kenniw, tqeddes i teǧa.
18 War tejji ḥed ad issecmet ixef nnes! Mařa din ḥed jar awem ittɣiř as ixef nnes d amiɣis di ddunect-a, ad idweř d abuhaři maḥend ad yiři d amiɣis. ■
19 Minzi tiɣit n ddunect-a teǧa d tubbuheřya ɣar AREBBI. Aqa tura:
“Iṭṭef imiɣisen s teḥraymect nsen!”, ■
20 uca ɛawed:
“SIDI issnen aqa ixarriṣen n imiɣisen d řbaṭeř.” ■
21 Ammu xenni uřa d ijj war issemɣari ca zeg iwdan, minzi marra nwem, 22 ma d Bulus, ma d Apullus, ma d Kifa, ma d tudart, ma d řmewt, ma d iḍa niɣ d tiwecca, aqa marra nwem, 23 maca kenniw n Lmasiḥ uca Lmasiḥ n AREBBI.