6
1 I umeqqran n imeɣnajen. Ak-d uzenzun x ufiřu wiss tmenya. Azehhed n Dawud.
2 A SIDI, war d ayi ttweddab deg weɣḍab nnek,
war d ayi ttarebbi ca deg wesɛar nnek! ■
3 Ḥinn xafi, a SIDI, maɣar necc aqa arxuɣ.
Sgenfa ayi, a SIDI, maɣar ixsan inu ttarjijin!
4 Wah, řeɛmar inu yarjef aṭṭas,
u Cek, a SIDI, ař meřmi?
5 Dweř-dd, a SIDI, fekk řeɛmar inu,
senjem ayi di ṭṭweɛ n tmexsiwt nnek icewwaren.
6 Minzi di řmewt war dinni bu řidaret nnek.
Wi Cek i ɣa iqadan di řaxart?
7 Necc uḥřeɣ s inixsisen inu.
Ǧiřet tekmeř ssuffeɣ qama inu,
uřa d tassut inu tᵉṭṭebṭeb qaɛ s imeṭṭawen.
8 Tiṭṭ inu teɣři s wecḍan,
aqa-tt tᵉttwacc zi marra iɣrimen inu.
9 Aggʷejem xafi, marra inni itteggen řmuɛṣiyyet,
minzi SIDI isřa i tmijja n imeṭṭawen inu. ■
10 SIDI isřa i uzaweg inu,
SIDI ad iqbeř taẓaǧit inu.
11 Marra řɛedyan inu ad ten teřqef řefḍiḥet d unexřiɛ,
ad dd-dewřen ɣar ḍeffar,
ak-d wermac n wabřiwen ad sseḍḥan.