12
1 Wenni ittexsen ttarbiyyet, ittexs tussna,
maca wenni icarrhen awebbex aqa netta d aqeffuḥ.
2 Bnadem d aṣebḥan ittaf arḍa n SIDI,
maca aryaz inekkwan taḥraymect ad t ibarreḥ d bu-umarwas.
3 Bnadem war izemmar ad iqqim ibedd umi ittegg řɣar,
maca aẓwar n imseggaden war izemmar ad inhezz. ■
4 Tamɣart imeḥḍen d ttaj n weryaz nnes,
maca tenni t yarrin ittseḍḥa, d tenni am wareṣṣuḍ deg ixsan nnes. ■
5 Ixemmimen n imseggaden d řḥeqq,
maca ixarriṣen n iɛeffanen d řɣecc marra.
6 Awařen n iɛeffanen řebten deg idammen,
maca aqemmum n yinni igguren nican ggur ad ten issenjem.■
7 Iɛeffanen ttneqřaben u war ǧin ɛad,
maca taddart n imseggaden ggur ad teqqim tbedd. ■
8 Ittwassemɣar bnadem ɛlaḥsab řqedd n řeɛqeř nnes,
maca wenni di iǧa wuř ifarɣen, ad ittwasseḥqar.
9 Iḥřa wenni war iḥessben x ixef nnes aṭṭas, maca ɣares ijj n umsexxar,
x wenni ittcennɛen s ixef nnes, maca aɣrum war ɣares yeǧi. ■
10 Amsegged issen řeɛmar n řebhimet nnes,
maca arreḥmat n uɛeffan qesḥent. ■
11 Wenni icarrzen tammurt nnes, ad ijjawen s weɣrum,
maca wenni yareddfen min iǧan ixwan, war ɣares ca wuř imten. ■
12 Aɛeffan ittexs min iǧan di tracca n yinni itteggen řɣar,
maca aẓwar n imseggaden ittɣima ittic řɣiǧet.
13 Deg uxeṭṭu n iyencicen dayes ijj n řfex d aɛeffan,
maca amsegged ad injem zi řeḥṣaret. ■
14 Zi řɣiǧet n uqemmum nnes ittwasyiwen kuř ijj s řxir,
u min dd-ttawyen ifassen n bnadem ad ɣares dd-idweř. ■
15 Abrid n ubuhaři nican di tiṭṭawin nnes,
maca wenni ittesřan i ccwar, aqa netta d amiɣis. ■
16 Abuhaři isscana řhemm nnes deg wass d ijj,
maca wenni ifettnen, ittdařa řeḥya nnes.
17 Wenni dd-ineṭṭqen tidett, isscana tasegda,
maca acehhad bu-ixarriqen isscana acmat. ■
18 Aqa din wenni ittharwaḍen am tejjut n ssif,
maca iřes n imiɣisen ittawi-dd agenfu. ■
19 Iyencicen iccuren s tidett ad ttwaḍmen i řebda,
maca iřes issxarriqen mɣir i yijj n umur waha.
20 Acmat aqa-t deg wuř n yinni inekkwan tuɛeffna,
maca i yenni inessḥen řehna, aqa din řefraḥet.
21 Amsegged war t iřeqqef řɣecc,
maca iɛeffanen ad ttwaccuren s řɣar.
22 Iyencicen isxarriqen d nnɛi i SIDI,
maca inni ittemṣurrufen s řaman yarḍan as.
23 Bnadem ifetnen issduřuy tussna nnes,
maca uř n ibuhařiyyen isɣuyyu s tubbuheřya di řexřa. ■
24 Afus n wenni imeḥḍen ggur ad iḥkem,
maca řeɛgez ineddeh ɣar tesmuɣi. ■
25 Amnus deg wuř n bnadem isshekkwa i-t,
maca awař iṣebḥen issfarraḥ i-t. ■
26 Amseggad isscana abrid i umqarreb nnes,
maca abrid n uɛeffan yarra i-ten ad weddaren.
27 Ameɛguz war iḍeffar ca aneymar nnes.
maca agřa iɣřan n iwdan aqa d amḥaḍ.
28 Deg umesruq n tsegda teǧa tudart,
abrid n řatar nnes war dayes bu řmewt.