86
1 Taẓaǧit n Dawud.
A SIDI, arr-dd amezzuɣ nnek ɣari, seř ayi,
maɣar necc di řeɣben u zeřḍeɣ.
2 Ḥḍa x řeɛmar inu, maɣar necc d amtiqqi,
a AREBBI inu, senjem amsexxar nnek, wenni xak ittcařan.
3 Ḥinn xafi, a Sidi inu,
maɣar ttřaɣiɣ-dd xak ass am ikmeř.
4 Sfarḥ řeɛmar n umsexxar nnek,
maɣar i Cek, a Sidi inu, ssgeɛɛadeɣ řeɛmar inu.
5 Maɣar Cek, a Sidi inu, d aṣebḥan u d amsameḥ,
ɣarek tamexsiwt icewwaren i marra inni ɣarek dd-ittřaɣan.
6 A SIDI, seř i tẓaǧit inu,
ḥekkar i tmijja n uḥeccem inu.
7 Deg wass n řeḥṣaret inu ttřaɣiɣ-dd ɣarek,
maɣar Cek ad xafi dd-tarred. ■
8 Jar irebbiten war iǧi uřa d ijjen amecnaw Cek, a Sidi inu,
u war din min yarwesen di tmegga nni teggid. ■
9 Marra řegnus i teggid, ad dd-asen,
ad aḍaren zzat i wudem nnek, a Sidi inu,
ad ssɛuǧen Isem nnek.
10 Maɣar Cek d ameqqran u Cek d wenni itteggen lmuɛjizat,
Cek weḥḥdek d AREBBI i teǧid.
11 Scen ayi abrid nnek, a SIDI, ḥima ad uyureɣ di tidett nnek,
smun uř inu maḥend ad ggʷedeɣ Isem nnek. ■
12 A Sidi inu, AREBBI inu, xseɣ ad Cek qadiɣ s marra wuř inu,
ad cennɛeɣ Isem nnek i řebda qaɛ.
13 Maɣar tamexsiwt nnek icewwaren temɣar xafi,
Cek tessnejmed řeɛmar inu zi řaǧaɣ n řaxart.
14 A AREBBI, imɛeffaren kkaren-dd akidi,
u bandiyyat n ayt n bu-řexcunet arezzun ad nɣen řeɛmar inu.
Cek war ɣarsen teǧid qibač i tiṭṭawin nsen. ■
15 Maca Cek, a Sidi inu, d AREBBI d arḥim d uḥnin,
ɣarek ttasiɛ n řxaḍar uřa d tamexsiwt icewwaren d řaman mɣaren. ■
16 Xzar-dd ɣari u ḥinn xafi,
egg jjehd nnek deg umsexxar nnek,
uca senjem mmis n tayya nnek.
17 Egg ict n řeɛřamet di ṭṭweɛ inu,
ḥima inni d ayi icarrhen ad t ẓaren ad sseḍḥan,
maɣar Cek, a SIDI, tewcid ayi afus u tessfewwjed xafi.