Sebɛa n lmalakat s sebɛa n ṭṭawyat
16
1 Uca sřiɣ ict n tmijja zi Zzawect Tameqqrant tᵉttřaɣa x sebɛa n lmalakat nni, tenna:
“Uyurem, tfarrɣem sebɛa n ṭṭawyat n weɣḍab n AREBBI x temmurt!”
2 Wenni d amezwaru yuyur, ikebb ṭṭawya nnes x temmurt. Uca idweř ijj n ubuɛrus d aɛeffan iqbeḥ ɣar iwdan inni ɣar teǧa řeɛřamet n řweḥc uca ɣar yenni isejden i řexyař nnes. □ ■
3 Xenni ifarreɣ lmalak wiss tnayen ṭṭawya nnes di řebḥar uca idweř am řmewt minzi kuř řeɛmar iddaren di řebḥar immut. ■
4 Xenni ifarreɣ lmalak wiss třata ṭṭawya nnes x iɣezran d tařawin, uca aman dewřen d idammen.
5 Uca sřiɣ i lmalak n waman iqqar:
“Cek d amseggad,
Cek d wenni iǧan, d wenni tuɣa d wenni d amqeddas,
umi tkemmřed řeḥkamat-a ammu. ■
6 Minzi nitni ssizzřen idammen
n imqeddasen d inabiyyen,
tewcid asen ɛawed ad swen idammen,
maɣar ammu i d asen dd-iffeɣ.” ■
7 Uca sřiɣ aqa aɛalṭar min xef ttwamarsent ddbayeḥ, iqqar:
“Wah, a SIDI AREBBI, Amzemmar x kuřci,
řeḥkamat nnek d tidett d tasegda.” ■
8 Xenni ifarreɣ lmalak wiss arebɛa ṭṭawya nnes x tfuct uca temmewc as i tfuct, ḥima ad tecnef iwdan s tmessi nnes. 9 Uca cemḍen iwdan s řɛabuq imɣaren n tmessi uca ceqqfen deg Yisem n AREBBI wenni ɣar teǧa ṣṣulṭa x jjrayeḥ-a, uca war tuben ca maḥend ad as wcin aɛuǧi. ■
10 Xenni ifarreɣ lmalak wiss xemsa ṭawya nnes x řɛarc n řweḥc uca tewḍa-dd taǧest x tgeldit n řweḥc uca zeɛfen deg iřes nsen s ssibbet n řeḥriq
11 uca ceqqfen di AREBBI n ujenna s ssibbet n řeḥriq d ibuɛrusen nsen, uca war tuben ca zi řexdayem nsen.
12 Xenni ifarreɣ lmalak wiss setta ṭṭawya nnes deg iɣzar ameqqran, iɣzar n Lfuraṭ, uca uẓɣen waman nnes, ařami issewjed abrid i ijeǧiden inni dd ɣa yasen zi manis dd-tneqqar tfuct.
13 Xenni ẓriɣ, aqa třata n řaryaḥ imengas amecnaw iqarqriwen ffɣen-dd zeg uxenfuc n řhaycet u zeg uqemmum n řweḥc u zeg uqemmum n unabi issxarriqen.
14 Maɣar nitni d řaryaḥ n ccwaṭen inni itteggen řeɛřamat i dd-itteffɣen ɣar ijeǧiden n ddunect, maḥend ad ten ssmunen i umenɣi deg wass ameqqran n AREBBI, Amzemmar x kuřci. ■
15 “Xzar, Necc ad dd-aseɣ amecnaw aceffar!
Sseɛd n wenni i ɣa iqqimen ifaq,
wenni ad iḥḍa arruḍ nnes
ḥima war iggur d aɛaryan
uca war ittwaẓar useḍḥi nnes.” ■
16 Issmun i-ten ɣar wemcan umi ttřaɣan s Tɛibranit ‘Megiddu’.
17 Xenni ikebb lmalak wiss sebɛa ṭṭawya nnes x řeɛwin uca tusa-dd ict n tmijja tejhed zi Zzawect Tameqqrant, zi řɛarc, teqqar:
“Aqa temmejra!” ■
18 Uca usin-dd wassamen d wajjajen d tmijjawin, uca imsar ijj n wenhezzi n temmurt d ameqqran, war temsar ammu zeg wami iǧa bnadem di temmurt, ammu i imɣar. ■
19 Tandint tameqqrant tewḍa tebḍa x třata n tseqqar uca marra tineddam n řegnus hedment uca AREBBI iɛqeř x Babilun tameqqrant ḥima ad as iwc aɣarraf n waman n uḍiř n tefqeḥt n weɣḍab nnes. ■ 20 Kuř tagzirt tarweř, war ttwifin ca idurar ɛad. 21 Wḍan-dd ibquqen imeqqranen n tebruri zeg ujenna x iwdan, tuɣa ddqeř nsen anect n ict n ‘talint’, ɛřaḥař ɛicrin ař arebɛin kilu, uca iwdan ceqqfen di AREBBI zi ssibbet n jjriḥect n tebruri, minzi jjriḥect nnes tuɣa temɣar aṭṭas. ■