52
1 I umeqqran n imeɣnajen. Axemmi n Dawud.
2 Řami dd-yusa Duwaɛ, zi Idum,
ixebbar Cawul, inna as:
“Aqa Dawud yusa-dd ɣar taddart n Aximalik.” ■
3 Mammec tfeyyced zi tɛeffant, a jjiheř?
Tamexsiwt icewwaren n AREBBI tᵉttekk ass imun.
4 Iřes nnek ittxarreṣ di řɣar,
amecnaw ijj n řmus iqeḍɛen i uḥeffi issuffuɣ acmat.
5 Cek ttexsed taɛeffant aṭṭas x tṣebḥant,
řhard s ixarriqen ktar aṭṭas x řhard n tsegda. Silah.
6 Cek tᵉttexsed awařen ihellken,
uřa d iřes iccur s wecmat.
7 Maca Arebbi ad cek yareddeǧ i řebda,
Netta ad cek iṭṭef, ad cek ikkes zi tzeddiɣt.
Netta ad cek iqřeɛ zeg iẓewran nnek zi temmurt n yinni iddaren. Silah.
8 Imseggaden ad t ẓaren ad ggʷeden.
Ad xas ḍeḥcen, ad inin:
9 “Xzar aryaz ijehden wenni umi war iggi AREBBI jjehd nnes,
maca tuɣa ittceř x wagřa nnes ameqqran.
Tuɣa idweř ijhed s řɣar nnes.”
10 Necc ad iřiɣ amecnaw ict n tzitunt tazeyzawt di Taddart n AREBBI.
Necc ttiqqeɣ di tmexsiwt icewwaren n AREBBI i řebda qaɛ.
11 Necc ad Cek qadiɣ i řebda qaɛ,
maɣar Cek teggid t.
Ad ssitimeɣ deg Yisem nnek,
maɣar Netta d aṣebḥan i imtiqqan nnek.