132
1 Izři n ugeɛɛed.
A SIDI, idar Dawud, idar marra aweddeb nnes,
2 mammec ijjuǧ i SIDI,
iwaɛd i Umzemmar n Yaɛqub:
3 “Uct, mařa ad adfeɣ ɣar taqidunt n taddart inu,
ad ḥebceɣ x qama n rectu inu, ■
4 ad semmḥeɣ yiḍeṣ i tiṭṭawin inu,
uřa d anudem i wabřiwen inu,
5 qbeř i ɣa afeɣ amcan i SIDI,
ict n Tzeddiɣt i SIDI, Amzemmar n Yaɛqub!”
6 Xzar, nesřa x Ttabut di Ifrata,
nufa i-tt deg iyyaren n Yaɛar. □
7 Ad nadef ɣar tzeddiɣin nnes,
ad naḍar zzat i tnebdat n iḍaren nnes.
8 Kkar, SIDI, uyur ɣar arraḥet nnek,
Cek d Ttabut n jjehd nnek.
9 Ejj ikehhanen nnek ad yarḍen s tsegda,
imtiqqan nnek ad sřiweřwen.
10 War dd-tarri udem n umedhun nnek di ṭṭweɛ n umsexxar nnek Dawud.
11 SIDI ijjuǧ i Dawud s řaman,
ɛemmarṣ ad iḥeyyed Netta x tjaǧit nnes:
“Zi řɣiǧet n uɛeddis nnek ad ssɣimeɣ ijj x řɛarc nnek. ■
12 Mařa iḥenjiren nnek ad ḥḍan Řɛahd inu d cchadat inu,
tinni d asen i ɣa ssřemdeɣ,
xenni uřa d iḥenjiren nsen ad qqimen x řɛarc nnek i řebda.”
13 Maɣar SIDI ifarz Ṣihyun,
imeẓri tt d tazeddiɣt i yixef nnes.
14 “Wa d amcan n arrahet inu i řebda,
da i xseɣ ad zedɣeɣ, Necc xseɣ t. ■
15 Ad barkeɣ nniɛmet n Ṣihyun,
ad ssjiwneɣ imezřaḍ nnes s weɣrum.
16 Ad ssyarḍeɣ ikehhanen nnes s usenjem am s werruḍ,
imtiqqan nnes ad sřiweřwen s jjehd. ■
17 Dinni ad ssɣemmyeɣ ijj n uyicc i Dawud,
ijj n řefnar i umedhun inu sswejdeɣ t din.■
18 Ad ssyarḍeɣ řɛedyan nnes s useḍḥi,
maca ad xas tennuwar temrist nnes.”