27
1 Azehhed n Dawud.
SIDI d tafawt inu d usenjem inu,
wi zi ɣa ggʷedeɣ?
SIDI d lqelɛa ijehden i tudart inu,
wi zi ɣa nnxeřɛeɣ ɛad? ■
2 Umi ɣari dd-qarrben iɛeffanen ḥima ad ccen ddat inu,
nnqarḍen yinni d ayi iḥeṣṣaren d řɛedyan inu simant nsen
uca wḍan ɣar temmurt.
3 Waxxa ad xafi iḥjem ijj n řɛeskar,
uř inu war itteggʷad ca.
Waxxa ad xafi ikkar umenɣi, ɛad necc ttɣimiɣ ttecřeɣ.
4 Ict n řḥajjet ttareɣ zi SIDI, ta ad xas arzuɣ:
min ɣa kkeɣ ddareɣ ad qqimeɣ ad zedɣeɣ di Taddart n SIDI,
ḥima ad ẓareɣ řeḍrafet n SIDI,
u ḥima ad beqceɣ di Zzawect nnes Tameqqrant.
5 Maɣar Netta issduřuy ayi deg udurri nnes deg wass n řɣar.
Netta issřeqqa ayi deg useřqi n Uqiḍun nnes,
Netta issgeɛɛad ayi x ict n teṣḍart.
6 Řexxu ad ittwasgeɛɛed uzeǧif inu x řɛedyan inu inni d ayi dd-innḍen,
u s uṣuḍi s wesruddeḥ di řbuq ad awyeɣ tiɣarṣa ɣar Uqiḍun nnes,
ad ɣennjeɣ, wah ad zehhdeɣ i SIDI.
7 Seř ɣar tmijja inu, a SIDI, xmi i ɣa řaɣiɣ,
ḥinn xafi u arr-dd xafi.
8 Zzayek i issawař wuř inu: “Arzu x wudem inu!”
Necc arezzuɣ x wudem nnek, a SIDI.
9 War zzayi tteffar udem nnek,
war ttxiyyab amsexxar nnek deg weɣḍab.
Tuɣa Cek d amɛawen inu.
War d ayi ttsemḥed u war d ayi ttejji, a AREBBI n usenjem inu.
10 Maɣar baba d yemma aqa semḥen dayi,
maca SIDI ad ayi iksi ɣares.
11 Scen ayi abrid nnek, a SIDI,
ndeh ayi ɣar webrid iseggmen,
di ssibbet n yinni d ayi iḥeṣṣaren. ■
12 War d ayi ttsellem ɣar meẓri deg řeɛmar n yinni d ayi iḥeṣṣaren,
maɣar řechud n ẓur kkaren xafi,
inni i xafi ittṣuḍen s řexcunect.
13 Uh, mařa necc zeɛma war umineɣ ad ẓareɣ řxar n SIDI,
di temmurt n yinni iddaren ...!
14 Raja SIDI, iři d aryaz,
Netta ad dayek yegg uř,
wah raja SIDI. ■