Mmeẓři n tesřit i yesři di ǧiřet
3
1 “Arzuɣ xas di ǧyaři am ǧiɣ x tassut inu,
arzuɣ x wenni ittexs řeɛmar inu.
Necc arzuɣ xas,
maca necc war t ufiɣ.
2 Necc nniɣ: ‘Ad kkareɣ, ad suḥeɣ di tendint,
deg ibriden u x izzariyen.
Necc ad xas arzuɣ, ad arzuɣ x wenni ittexs řeɛmar inu.’
Necc arzuɣ xas, maca war t ufiɣ.
3 Ufin ayi iɛessasen am ttennḍen di tendint.
Necc nniɣ: ‘Ma teẓrim kenniw wenni ittexs řeɛmar inu?’
4 Řami tuɣa ɛad war xasen ɛduɣ, ufiɣ t,
wenni ittexsen řeɛmar inu.
Necc ṭṭfeɣ t, war zzayes arexxuɣ
ařami t-i-dd iwyeɣ ɣar taddart n yemma,
deg wexxam n daxeř n tenni i dd ayi yurwen.
5 Necc ad kennint arreɣ ad ttjjaǧant, a yessis n Urcalim,
ɣar tɣayḍin n wezɣar u ɣar tudadin deg iyyaren,
aqa kennint war hekkwřent tayri,
war tt-i-dd-ssekkarant ɣares ař texs simant nnes.”
Tawasit n kula ak-d yesři i řemřac
6 “Min teɛna tenni i dd-igeɛɛden zi řexřa,
am iqellijen n ddexxan,
deg ijj n useynu n mirru d řebxur,
u s marra řebzar ittfuḥen n usebbab?
7 Xzar, rectu n trebbut n Suliman,
ttennḍen as-dd settin n ayt n bu-teɣruḍt,
zeg ayt n bu-teɣruḍt n Israil,
8 marra inni itteṭṭfen ssif, inni iřemmden amenɣi,
kuř ijj s ssif nnes ɣar tmeṣṣaḍt nnes
zi ssibbet n min issaggʷaden di ǧiřet.
9 Ajeǧid Suliman igga ijj n rectu i trebbut i yixef nnes
s ukeccuḍ n Lubnan.
10 Iɛumad ɣar teɣmart igga i-ten s nnuqart,
aɛemmed n weɛrur n wureɣ uca aɣimi n arjuwani.
Daxeř nnes yarḍen t
s tayri n yessis n Urcalim.”
11 “Ffɣent u xzarent, kennint yessis n Ṣihyun,
aqa da ajeǧid Suliman ak-d ttaj i zi t tgelled yemmas
deg wass n wurar nnes,
deg wass n řefraḥet yuẓɣen deg wuř nnes.”