ADLIS WISS TNAYEN - IZEHHIDEN 42-71
42
1 I umeqqran n imeɣnajen. Axemmi n ayt n Quraḥ.
2 Am iɣayḍ n wezɣar ittmeẓri ɣar tɣezrin n waman,
ammu uřa d uř inu ittmeẓri ɣarek, a AREBBI.
3 Řeɛmar inu ittfada ɣar AREBBI, ɣar Arebbi iddaren.
Meřmi i ɣa adfeɣ u ad baneɣ zzat i wudem n AREBBI? ■
4 Imeṭṭawen inu tuɣa aten d aɣrum inu ass d ǧiřet,
umi d ayi qqaren ass imun:
“Mani iǧa AREBBI nnek?” ■
5 Necc ttidareɣ di man aya u ssfarrɣeɣ řeɛmar inu xafi,
maɣar necc ttnumeɣ ggeɛɛdeɣ deg ijj n uhimur iqqen,
am ggureɣ akidsen ɣar Taddart n AREBBI,
s řḥess n usřiwřew d uqadi, ijj n řɣaci ittɛeyyden.
6 A řeɛmar inu, mayemmi tqenḍed ammu, thekkweřed dayi?
Raja AREBBI,
maɣar ad qqimeɣ ad t qadiɣ ɛad x isenjamen i dd-itteffɣen zi zzat n wudem nnes. ■
7 A AREBBI, řeɛmar inu iqneḍ ammu dayi.
S uyenni ttidareɣ Cek zi temmurt n L'Urdun ,
zeg idurar n Hirmun, zeg wedrar n Miṣɛara.
8 Řḥemřet n waman tᵉttřaɣa i řḥemřet nneɣni ɣar zzhir n icercuren nnek,
marra iɣezran d řemwaj kkin xafi.
9 Ejj SIDI ad iweṣṣa tamexsiwt nnes icewwaren s wass,
u ad ɣari yiři yijj n izři di ǧiřet,
aqa-t d tẓaǧit i Arebbi n tudart inu.
10 Necc ad iniɣ i Arebbi: “Taṣḍart inu d Cek, mayemmi d ayi tᵉttud?
Mayemmi ggureɣ deg werruḍ d abarcan zi ssibbet n ddeǧ n řeɛdu?” ■
11 Inni d ayi iḥeṣṣaren ssbehttřen ayi s ict n tajjut ineqqen deg ixsan inu,
umi d ayi qqaren: “Mani iǧa AREBBI nnek?”
12 A řeɛmar inu, mayemmi tqenḍed ammu, u thewwřed dayi?
Raja AREBBI, maɣar ad t qadiɣ ɛad x isenjamen zeg wudem nnes, aqa-t d AREBBI inu.